title: Göran Claeson

text: Claeson sijoittui vuonna 1968 Grenoblen olympialaisissa 1 500 metrin luistelussa 20:nneksi. Hän nousi luistelumaailman huipulle vuonna 1969 saavuttamalla EM-pronssia ja MM-hopeaa sekä luistelemalla Inzellissä yhteispisteiden maailmanennätyksen 171,758. Seuraavana vuonna hän saavutti jälleen EM-pronssia ja sijoittui MM-kilpailuissa kuudenneksi. Vuonna 1971 hän oli EM-kilpailuissa neljäs ja saavutti MM-hopeaa. Vuonna 1972 hän sijoittui niin EM- kuin MM-kilpailuissakin seitsemänneksi. Samana vuonna Sapporon olympialaisissa hän saavutti 1 500 metrillä pronssia sekä sijoittui 5 000 metrillä neljänneksi ja 10 000 metrillä kuudenneksi.


title: Göran Claeson

text: Vuonna 1973 useimpia kilpakumppaneitaan pidempi, 188-senttinen Claeson voitti Grenoblessa Euroopan-mestaruuden ja Deventerissä maailmanmestaruuden. Vuonna 1974 hän saavutti uransa viimeiset arvokisamitalit, EM-kultaa Eskilstunassa ja MM-pronssia Inzellissä. Vuonna 1975 hän voitti seitsemännen kerran Ruotsin yleisluistelumestaruuden.


title: Going to Kansas City

text: Going to Kansas City on vuonna 1998 valmistunut elokuva. Elokuvan on ohjannut Pekka Mandart ja käsikirjoituksesta vastaa Mandartin lisäksi Tony McNabb.


title: Going to Kansas City

text: Elokuvasta ja sen tekemisestä on julkaistu kirja "Going to Kansas City — Elokuva ja kuinka se tehtiin". Kirjan on toimittanut Pamela Mandart ja Mikko Aarne.


title: Going to Kansas City

text: Elokuva kertoo suomalaisesta opiskelijapoika Mikko Vihavaisesta (Mikko Nousiainen), joka lähtee vaihto-oppilaaksi Yhdysvaltoihin. Musiikillisesti lahjakkaan opiskelijan oli tarkoitus asua Kansas Cityn kaupungissa, mutta joutuikin pieneen maalaiskaupunkiin. Kaupungissa Mikko rakastuu kahvilassa työskentelvään Carlyyn (Melissa Galianos), mutta tytön seriffi-isä (Michael Ironside) ei ole innoissaan asiasta.


title: Going to Kansas City

text: Mikko lähtee ystävineen lähikaupunkiin juhlimaan. Porukka joutuu ampumavälikohtaukseen, joka johtaa kuolemantapaukseen. Mikko oli tapauksessa sivullinen, mutta väärinymmärryksen vuoksi sai syyt niskoilleen.


title: Going to Kansas City

text: Elokuvaa kuvattiin Suomessa sekä Kanadassa Montrealissa, Clarencevillessa ja Saint-Jean-sur-Richelieussa. Elokuvaa ei kuitenkaan ole esitetty elokuvateattereissa Suomen ulkopuolella ja TV-levitykseenkin se on kelvannut vain Kreikassa, Espanjassa ja Brasiliassa.


title: Ice Warriors

text: Ice Warriors on tapahtuma Suomessa, jossa jääkiekon kovanaamat ottavat mittaa toisistaan.


title: Ice Warriors

text: Ice Warriorissa on tarkoitus pitää jääkiekkotappeluja eri liigojen kovanaamojen kesken. Tapahtuma järjestettiin Espoossa Barona Areenalla 2. lokakuuta 2010, ikäraja oli viisitoista. Jääkiekko tappeluiden lisäksi tapahtuma tarjosi yleisökilpailuja, Miss Ice Warriors-kilpailu, Heavybändejä, sponsoreiden aktiviteettejä sekä tuotejakelupisteet.


title: Ice Warriors

text: Otteluparit arvottiin aluksi häviäjä putoaa ja voittaja pääsee eteenpäin.


title: Ice Warriors

text: jatkoon selviää ottelija joka ottaa kaksi erä voittoa vastustajastaan, tai tyrmää vastustajansa esim. ensimmäisessä erässä. Arvostelutuomarit pisteyttävät erät pää- ja vartalo-osumien, kehänhallinnan ja aktiivisuuden mukaisesti.


title: Ice Warriors

text:
Erien pituus on 60 sek.
Ottelijan/ottelijoiden kaaduttua jäähän menevät kehätuomarit väliin ja nostavat ottelijan/ottelijat takaisin pystyyn, jolloin ottelu jatkuu normaalisti. Mikäli toinen ottelijoista joutuu tyrmätyksi lasketaan hänelle lukua kymmeneen. Päätuomari tekee päätöksen ottelun jatkamisesta. Samassa ottelussa lukua ei lasketa kuin kerran, jos ottelijalle joudutaan laskemaan lukua toistamiseen, päättyy ottelu tekniseen tyrmäykseen.


title: Ice Warriors

text: Vastustajaa saa lyödä ainoastaan nyrkeillä, lisäksi vastustajaa saa tarttua paidasta kiinni, tarkoituksena horjuttaa vastustajaa. Potkujen ,pään, kyynärpäiden ja polvien käyttö on kielletty. Sääntörikkomuksesta ottelija diskataan välittömästi ja hän menettää siihen asti ansaitsemansa palkintorahat. Semi-finaaleissa tai finaalissa ottelemaan kykenemätön osallistuja korvataan tuomarien valitsemalla ottelijalla aiempien kamppailuiden perusteella. tuomasreina toimivat Sami Helenius, Esa Tikkanen ja Jan Tilles.


title: Ice Warriors

text: Voittaja sai 5 500 Kanadan dollaria.


title: Odd Lundberg

text: Odd Lundberg (3. lokakuuta 1917 – 8. maaliskuuta 1983) oli norjalainen pikaluistelun maailmanmestari ja olympiamitalisti.


title: Odd Lundberg

text: Lundberg saavutti Sankt Moritzin olympialaisissa 1948 hopeaa 5 000 metrillä ajalla 8.32,7 ja pronssia 1 500 metrillä ajalla 2.18,9 sekä sijoittui seitsemänneksi 10 000 metrillä. Samana vuonna hän voitti maailmanmestaruuden.


title: Reidar Liaklev

text: Reidar Liaklev (15. heinäkuuta 1917 Jaren – 1. maaliskuuta 2006 Jaren) oli norjalainen pikaluistelun olympiavoittaja ja Euroopan-mestari.


title: Reidar Liaklev

text: Liaklev voitti Sankt Moritzin olympialaisissa 1948 kultaa 5 000 metrillä ajalla 8.29,4 yli kolme sekuntia maanmiestään Odd Lundbergiä nopeampana. Samana vuonna hän voitti Euroopan-mestaruuden. Vuonna 1950 hän saavutti EM-hopeaa. Hän oli Norjan mestari yleisluistelussa 1949.


title: Reidar Liaklev

text: 30. huhtikuuta 1949 hän meni naimisiin Eva Sannin kanssa.


title: Nandikarhu

text:
Nandikarhu on tuntematonta lajia edustava olento, jonka väitetään elävän Itä-Afrikan maissa, vaikkakin näköhavainnot keskittyvät pääasiassa Länsi-Kenian nandiheimon asuinalueelle. Nandikarhun väitetään olevan karhun kaltainen peto, jonka kauhistuttava maine on enimmäkseen peräisin sen erityisen karmeasta ruokavaliosta. Väitetään, että sen uhriksi joutuneet ihmiset ovat löytyneet viidakosta päälaki avattuna ja aivot syötyinä. Olion väitetään olevan täplikäs, ja joissakin tarinoissa nandikarhulla väitetään olevan vain yksi silmä.
Eräät asiantuntijat arvelevat, että peto on sukupuuttoon kuolleen jättiläispaviaanin jälkeläinen. Osa tutkijoista väittää taas kyseessä olevan vain täplähyeena. Nämä vahvat tappajat ovat levineet laajalti Itä-Afrikkaan ja hyökkäävät joskus ihmistenkin kimppuun. Eräät kryptozoologit pitävät sitä esihistoriallisen tylppäkuonohyeenan ("Hyaena brevirostris") jälkeläisenä.


title: Katy B

text: Kathleen Anne Brien (s. 8. toukokuuta 1989 Lontoo), tunnetaan paremmin taiteilijanimellä Katy B, on brittiläinen laulaja ja lauluntekijä. Hänen tyylilajejaan ovat house, funky, R&B, UK Garage ja dubstep, ja hän on myös esiintynyt nimellä Baby Katy. Katy B on valmistunut BRIT Schoolista. Hän julkaisi ensimmäisen singlensä levy-yhtiö Rinsen kanssa vuonna 2010, ja samana vuonna hän suoritti populaarimusiikin tutkinnon Lontoon yliopistossa.


title: Vardakin maakunta

text: Vardakin maakunta ( ; myös: Wardag, Wardak) on yksi Afganistanin 34 maakunnasta. Se sijaitsee Afganistanin keskisessä itäosassa. Vuoden 2012 väestönlaskennan perusteella väkiluku on 565 610. Maakunnan pääkaupunki on Maidan Shar. Väestön pääosa on pataaneja.


title: Englannin Valioliigan kausi 2011–2012

text: Englannin Valioliigan kausi 2011–2012 oli Valioliigan 20. kausi. Kausi alkoi 13. elokuuta 2011 ja päättyi 13. toukokuuta 2012. Manchester City kruunattiin kauden jälkeen uudeksi mestariksi.


title: Englannin Valioliigan kausi 2011–2012

text: Kauden 2010/11 päätteeksi Valioliigasta mestaruussarjaan tippuivat West Ham United, Blackpool ja Birmingham City. West Ham sijoittui viimeiseksi ja se sinetöi itälontoolaisten kohtalon sarjassa. Blackpool ja Birmingham karsiutuivat dramaattisesti vasta viimeisellä kierroksella. Uusina joukkueina sarjaan kaudelle 2011–2012 nousivat Mestaruussarjan voittanut Queens Park Rangers, toiseksi sijoittunut Norwich City ja nousukarsinnat voittanut Swansea City.


title: Englannin Valioliigan kausi 2011–2012

text: Queens Park Rangers nousi suoraan Valioliigaan voitettuaan mestaruussarjan. Lontoolaiset nähtiin pääsarjatasolla ensimmäistä kertaa viiteentoista vuoteen. Muut nousijajoukkueet olivat Norwich City ja Swansea City, joka on ensimmäinen walesilaisjoukkue Valioliigassa. Mestaruussarjan play-off finaalissa 30. toukokuuta 2011 Swansea City kaatoi Readingin 4–2.


title: Soittorasia (televisiosarja)

text:
Soittorasia on MTV:n tuottama kolmiosainen suomalainen televisiosarja, joka ensiesitettiin vuonna 1974 ja uusittiin 1970–1980-lukujen taitteessa.
Sarjan on ohjannut ja käsikirjoittanut Ismo Sajakorpi ja sen pääosia näyttelivät Marjukka Halttunen ja Esko Roine. Vaikka kyseessä onkin MTV:n tuotanto, Yleisradio on julkaissut Soittorasian VHS-kasettina kirjastokäyttöön. Sarja on myös julkaistu DVD:llä lokakuussa 2012.


title: Isco

text: Francisco Román Alarcón Suárez eli Isco (s. 21. huhtikuuta 1992 Benalmádena, Málagan maakunta, Espanja) on espanjalainen jalkapalloilija. Hän edustaa Espanjan Primera Divisiónissa pelaavaa Real Madridia ja on pelipaikaltaan hyökkäävä keskikenttäpelaaja.


title: Isco

text: Vuosina 1999-2006 Isco pelasi syntymäkaupunkinsa Atlético Benamiel-joukkueessa. Isco on Valencian junioriakatemian kasvatti. Kauden 2009–2010 hän edusti seuran reservijoukkuetta, joka pelasi maan kolmanneksi korkeimmalla sarjatasolla Segunda División B:ssä. Ensiesiintymisensä edustusjoukkueessa hän teki 11. marraskuuta 2010 Copa del Reyn ottelussa UD Logroñésia vastaan. Ottelu päättyi Valencian 4–1-voittoon Iscon viimeisteltyä kaksi joukkueensa osumista. Ensimmäisen ottelunsa maan pääsarjassa Primera Divisiónissa Isco pelasi 14. marraskuuta 2010 kotikentällä Getafea vastaan.


title: Isco

text: Heinäkuussa 2011 hän palasi kotikaupunkiinsa ja teki viisivuotisen sopimuksen Málagan kanssa, joka maksoi hänestä 6 miljoonan euron siirtokorvauksen.


title: Isco

text: Isco teki ensimmäisen maalinsa uudessa seurassaan 21. marraskuuta 2011 ottelussa Racing de Santanderia vastaan. Hän onnistui maalinteossa myös seuraavalla viikolla, kun joukkue kohtasi Villarrealin. Hän pelasi lopulta ensimmäisellä kaudellaan andalusialaisseurassa yhteensä 32 sarjaottelua ja teki niissä viisi (5) maalia. Joukkue teki myös kaudella seurahistoriaa päästessään karsimaan paikasta Mestarien liigaan ensimmäistä kertaa.


title: Isco

text: 18. syyskuuta 2012 Málagan seurahistoriansa ensimmäisessä Mestarien liigan lohkovaiheen ottelussa, se kohtasi venäläisen Pietarin Zenitin. Isco teki historiallisessa kohtaamisessa kaksi maalia, jonka lisäksi hänet palkittiin ottelun parhaana pelaajana. 22. joulukuuta 2012 hän teki ottelun ensimmäisen maalin, kun Málaga kaatoi kotikentällä Real Madridin numeroin 3–2.


title: Isco

text: 28. tammikuuta 2013 seura solmi Iscon kanssa uuden parannellun sopimuksen, jossa muun muassa korotettiin pelaajan sopimuksessa olevaa ulosostohintaa 14 miljoonalla eurolla, yhteensä 35 miljoonaan euroon. 13. maaliskuuta 2013 pelatussa Mestarien liigan neljännesvälierien toisessa osaottelussa Portoa vastaan, Isco vei maalillaan Málagan 1–0-johtoon, joka tasoitti otteluparin yhteismaaleissa 1–1. Espanjalaisseura onnistui kuitenkin maalinteossa vielä kertaalleen 77. peliminuutilla ja jatkoi näin matkaansa puolivälieriin yhteistuloksella 2–1.


title: Isco

text: 27. kesäkuuta 2013 Isco siirtyi Real Madridiin viisivuotisella sopimuksella. Hänet esiteltiin yleisölle 3. heinäkuuta 2013 Santiago Bernabéulla. Lehtiarvioiden mukaan hänestä maksettiin noin 30 miljoonan euron siirtokorvaus.


title: Isco

text: Isco teki ensiesiintymisensä Espanjan maajoukkueessa 6. helmikuuta 2013 Qatarissa pelatussa ystävyysottelussa Uruguayta vastaan.


title: Jean Huard

text: Jean Huard (23. maaliskuuta 1928 – 4. lokakuuta 2002) oli belgialainen roomalaiskatolinen piispa. Hän syntyi Boussussa ja sai pappisvihkimyksen 27. joulukuuta 1953 Tournain hiippakunnassa. Hänet nimitettiin 2. heinäkuuta 1977 Tournain piispaksi, ja vihkimys seurasi 25. syyskuuta. Pääkonsekraattorina toimi Leo Jozef Suenens, jota avustivat Charles-Marie Himmer ja Emiel-Jozef De Smedt.


title: Jean Huard

text: Huard oli Tournain piispa kuolemaansa saakka. Hänen seuraajakseen nimitettiin toukokuussa 2003 Guy Harpigny.


title: Pavel Patera

text: Pavel Patera (s. 6. syyskuuta 1971 Kladno, Tšekkoslovakia) on tšekkiläinen entinen jääkiekkoilija, olympiavoittaja ja nelinkertainen maailmanmestari, pelipaikaltaan keskushyökkääjä. Hän pelasi urallaan 32 NHL-ottelua tehopistein 2+7=9. Patera pelasi suurimman osan urastaan kotimaassaan tehden Tšekkoslovakian liigassa ja Tšekin Extraligassa yhteensä 797 runkosarjaottelussa tehot 245+443=688 ja keräten 832 jäähyminuuttia. Pudotuspeleissä hän teki 90 ottelussa tehot 39+47=86 ja keräsi 91 jäähyminuuttia. Patera toimi HC Kladnon kapteenina vuodet 2007–2014 ja HC Olomoucin kapteenina kauden 2015–2015. Hän toimi myös Tšekin vuoden 1999 maailmanmestarijoukkueen kapteenina. Patera pelasi urallaan ulkomailla myös Ruotsissa ja Venäjällä.


title: Pavel Patera

text: Nykyään Patera toimii HC Kladnon C-nuorten päävalmentajana.


title: Pavel Patera

text: Patera on HC Kladnon kasvatti. Hän pelasi joukkueessa ensimmäiset pääsarjaottelunsa kaudella 1990–1991, jolloin hän pelasi Tšekkoslovakian liigassa kolme ottelua. Tulokaskaudellaan 1991–1992 hän teki runkosarjassa tehopisteet 12+11=23 ja pudotuspeleissä tehopisteet 8+4=12, joilla Patera oli Kladnon paras pistemies.


title: Pavel Patera

text: Kaudeksi 1993–1994 Tšekkoslovakian liiga jakautui Tšekin ja Slovakian Extraligoihin maiden itsenäistyttyä. Patera voitti tehopisteillä 21+39=60 Tšekin Extraligan runkosarjan syöttöpörssin ja sijoittui pistepörssissä neljänneksi. Hän voitti myös kevään 1994 pudotuspelien pistepörssin tehopisteillä 5+10=15. Kaudella 1994–1995 Patera teki Tšekin Extraligan yhden kauden piste-ennätyksensä, 26+49=75, ja voitti liigan piste- ja syöttöpörssin. Hänen piste- ja syöttösaldonsa on Kladnon seurahistorian yhden kauden runkosarjan ennätys Extraligassa. Pääsarjatasolla Pateraa enemmän tehopisteitä on tehnyt vain Milan Nový Tšekkoslovakian liigassa kaudella 1976–1977 tehoilla 59+30=89. Hänellä oli hallussaan myös koko nykyisen Tšekin Extraligan yhden kauden piste- ja syöttöennätys, jonka rikkoi kuitenkin HC Třinecin Richard Král kaudella 1999–2000 tehoilla 24+53=77. Kaudella 1995–1996 Patera oli tehopisteillä 24+31=55 pistepörssin kolmas Viktor Ujčíkin ja Vladimír Růžičkan jälkeen.


title: Pavel Patera

text: Patera pelasi Kladnossa ja Tšekin maajoukkueessa paljon samassa ketjussa Martin Procházkan ja Otakar Vejvodan kanssa. Koko kolmikko siirtyi kaudeksi 1996–1997 Ruotsiin ja Elitserienin AIK IF:ään. Patera teki pisteet 19+24=43, oli AIK:n paras pistemies ja sijoittui Elitserienin pistepörssissä kuudenneksi. Kevään 1997 pudotuspeleissä hän jakoi tehopisteillä 2+3=5 joukkueen sisäisen pistepörssin voiton Procházkan kanssa.


title: Pavel Patera

text: Kaudella 1997–1998 Patera teki tehopisteet 8+17=25, mutta ne riittivät AIK:n sisäisen pistepörssin toiseen sijaan. Pistepörssin voitti Stefan Gustavsson. Gustavsson ja Patera jakoivat kevään 1998 Elitserienin karsintojen pistepörssin voiton kymmenellä pisteellä. AIK onnistui säilyttämään sarjapaikkansa, mutta Patera palasi kaudeksi 1998–1999 kotimaahansa ja siirtyi pelaamaan HC Vsetíniin. Hänen sijoittui pisteillään 16+37=53 Extraligan pistepörssissä kahdeksanneksi, ja keväällä 1999 hän oli voittamassa Tšekin-mestaruutta.


title: Pavel Patera

text: Dallas Stars varasi Pateran NHL:ään 153. pelaajana yli-ikäisenä (27 vuotta) kesällä . Hän siirtyi joukkueeseen kaudeksi 1999–2000 yhden kotimaassaan vietetyn vuoden jälkeen. Patera pelasi Dallasissa 12 ottelua ja teki pisteet 1+4=5, kunnes hän palasi loppukaudeksi Vsetíniin.


title: Pavel Patera

text: Kesäkuussa 2000 Dallas myi Pateran pelaajaoikeudet yhteydessä kahdeksannen kierroksen varausvuoron sekä kesän neljännen kierroksen varausvuoron kanssa Minnesota Wildiin, josta se sai vaihdossa Brad Lukowichin sekä kolmannen ja yhdeksännen kierroksen varausvuorot kesälle . Patera pelasi kaudella 2000–2001 yhteensä 20 NHL:n runkosarjaottelua tehopistein 1+3=4. Suurimman osan kaudestaan hän pelasi kuitenkin farmijoukkue Cleveland Lumberjacksissa, IHL:ssä.


title: Pavel Patera

text: Patera aloitti kauden 2001–2002 kasvattajaseurassaan HC Kladnossa, mutta siirtyi kolmen siellä pelatun ottelun jälkeen Venäjän superliigassa pelanneeseen Avangard Omskiin. Omskissa Patera pelasi kaksi seuraavaa kautta. Kaudella 2002–2003 hän teki tehopisteet 19+27=46 ja voitti koko liigan syöttöpörssin sekä pistepörssin joukkuetoverinsa Tomáš Vlasákin kanssa. Kaudella 2003-2004 Patera oli tehopisteillään 21+19=40 vasta Omskin viidenneksi paras pistemies, mutta ne riittivät Superliigan pistepörssin seitsemänteen sijaan. Hän voitti keväällä 2004 Venäjänmestaruuden.


title: Pavel Patera

text: Patera palasi kaudeksi 2004–2005 kasvattajaseuraansa Kladnoon. Hän teki pisteet 13+30=43 ja sijoittui Extraligan pistepörssissä kahdeksanneksi. Kesken kauden 2005–2006 hänet ja Martin Ševc lainattiin loppukaudeksi Elitserien-joukkue Färjestadiin tammikuussa 2006. Patera voitti kauden päätteeksi Ruotsin-mestaruuden.


title: Pavel Patera

text: Vuodesta 2006 Patera on edustanut pelkästään HC Kladnoa, missä hän jatkaa edelleen 41 vuotta täytettyään kaudella 2012–2013. Patera jakoi kaudella 2006–2007 Extraligan pistepörssin voiton Jaroslav Hlinkan kanssa tehopisteillä 18+39=57 ja voitti myös syöttöpörssin. Kaudella 2007–2008 hän nousi Kladnon kapteeniksi ja sijoittui tehoilla 19+22=41 Extraligan pistepörssissä toiseksi HC Sparta Prahan Petr Tonin jälkeen. Toukokuussa 2010 Patera jatkoi sopimustaan Kladnon kanssa kolmella vuodella. Kaudella 2013–2014 hän ajautui joukkueen kanssa karsintasarjaan. Patera voitti sekä Extraligan playoutien että karsintasarjan piste- ja syöttöpörssin, mutta Kladnon kausi päättyi kuitenkin putoamiseen 1. česká hokejová ligaan.


title: Pavel Patera

text: Patera toimi Kladnon kapteenina seitsemän kauden ajan vuodet 2007–2014. Hänellä on hallussaan joukkueen seurahistorian runkosarjan ottelu- (669) ja syöttöennätys (385). Kladnon kaikkien aikojen runkosarjan runkosarjan pistepörssissä hän on 680 tehopisteellään toisena edellään vain Milan Nový ja kaikkien aikojen maalipörssissä Patera on kolmas.


title: Pavel Patera

text: Kaudeksi 2014–2015 Patera siirtyi varsin odottamattomasti jatkamaan Extraliga-uraansa HC Olomoucin riveihin. Hän nousi joukkueen kapteeniksi. Patera ajautui myös Olomoucin kanssa karsintasarjaan, mutta joukkue kuitenkin onnistui säilyttämään sarjapaikkansa. Kesäkuussa 2015 43-vuotias ilmoitti lopettaneensa pelaajauransa.


title: Pavel Patera

text: Patera siirtyi kaudeksi 2015–2016 HC Kladnon C-nuorten päävalmentjajaksi.


title: Pavel Patera

text: Patera edusti Tšekkiä olympialaisissa Naganossa 1998 ja Salt Lake Cityssä 2002. Tšekki voitti ensimmäisenä mainitusta kultaa ja Patera jakoi tehopisteillä 2+3=5 Tšekin sisäisen pistepörssin voiton Jaromír Jágrin kanssa.


title: Pavel Patera

text: Patera pelasi MM-kilpailuissa joka vuosi vuosina 1995–2002. Tšekki voitti maailmanmestaruuden vuosina 1996, 1999, 2000 ja 2001 sekä pronssia vuosina 1997 ja 1998. Patera voitti vuoden 1997 turnauksen syöttöpörssin kahdeksalla syötöllään sekä jakoi kuudella maalillaan vuoden 1998 turnauksen maalipörssin voiton Ruotsin Peter Forsbergin ja Venäjän Sergei Berezinin kanssa. Hän toimi myös vuoden 1999 maailmanmestarijoukkueen kapteenina.


title: Pavel Patera

text: Patera on Tšekin MM-historian kolmanneksi eniten syöttöjä antanut (29), viidenneksi eniten pelejä pelannut (70) sekä neljänneksi eniten maaleja (18) tehnyt pelaaja. Hän on myös kaikkien aikojen neljänneksi eniten tehopisteitä (47) tehnyt pelaaja. Patera pelasi myös vuoden 1996 maailmancupissa.


title: Pavel Patera

text: Pavelin tytär Dominika Paterová on tennispelaaja ja poika Pavel Jr. on pelannut myös jääkiekkoa.


title: Kickboxer 3 – tappava isku

text: Kickboxer 3 – tappava isku () on vuonna 1992 ensi-iltansa saanut yhdysvaltalainen urheiluelokuva. Se on jatko-osa vuoden 1991 Kickboxer 2:lle. Elokuvan on ohjannut Rick King ja käsikirjoittanut Dennis A. Pratt. Pääosissa näyttelivät muun muassa Sasha Mitchell, Dennis Chan ja Richard Comar.


title: Kickboxer 3 – tappava isku

text:
David Sloane matkaa yhdessä Xianin kanssa Brasiliaan, jossa hänen on määrä otella näytösottelu ja mestaruusottelu. Matkalla hän tapaa pojan nimeltä Marcos, joka aluksi yrittää varastaa heidän kameran. Lopulta Sloane ystävystyy pojan ja hänen siskonsa kanssa. Tilanne muuttuu hankalaksi, kun näytösottelun jälkeen paikallinen amerikkalainen liikemies Lane kiinnittää huomionsa Marcosin siskoon ja kutsuu Sloanen hänen juhliinsa.
Myöhemmin Marcosin sisko Isabella siepataan ja Sloane yrittää etsiä tyttöä yhdessä Xianin ja Marcosin kanssa. Kolmikon etsinnät vievät lopulta heidät Lanen jäljille, joka uhkaa Sloanea osallistumaan mestaruusotteluun parhaan kuntonsa mukaan.


title: John Michael Sherlock

text: John Michael Sherlock (s. 20. tammikuuta 1926 Regina) on kanadalainen roomalaiskatolinen piispa. Hänet vihittiin papiksi Hamiltonin hiippakunnassa 3. kesäkuuta 1950.


title: John Michael Sherlock

text: 25. kesäkuuta 1974 Sherlock nimitettiin Londonin hiippakunnan vihkipiispaksi ja Macriana in Mauretanian titulaaripiispaksi. Hänet vihittiin piispaksi 28. elokuuta; pääkonsekraattorina toimi Paul Francis Reding, jota avustivat Philip Francis Pocock ja Joseph Francis Ryan. 7. heinäkuuta 1978 Sherlock sai nimityksen Londonin piispaksi, ja hänet asetettiin virkaan 21. elokuuta. Hän jäi eläkkeelle 27. huhtikuuta 2002, jolloin hänen seuraajakseen nimitettiin Ronald Peter Fabbro.


title: Jean-Guy Couture

text: Jean-Guy Couture (s. 6. toukokuuta 1929) on kanadalainen roomalaiskatolinen piispa. Hän sai pappisvihkimyksensä 30. toukokuuta 1953, ja piispaksi hänet vihittiin 15. elokuuta 1975. Pääkonsekraattorina toimi Maurice Roy, jota avustivat Guido Del Mestri ja Joseph Gilles Napoléon Ouellet.


title: Jean-Guy Couture

text: Couture toimi piispana Québecissä ensin vuodesta 1975 Hauteriven ja sitten vuodesta 1979 Chicoutimin hiippakunnassa. Hän jäi eläkkeelle 19. kesäkuuta 2004. Samana päivänä hänen seuraajakseen nimitettiin André Rivest.


title: Puolikuu (täsmennyssivu)

text: Puolikuu voi tarkoittaa seuraavia asioita:


title: Parasympatomimeetit

text: Parasympatomimeetit (joskus kolinomimeetit) ovat ryhmä aineita, jotka vaikuttavat hermostossa välittäjäaine asetyylikoliinin tavoin. Parasympatomimeettejä käytetään lääkkeenä muun muassa Alzheimerin tautiin ja glaukoomaan eli silmänpainetautiin. Joitakin parasympatomimeettejä käytetään päihteinä: esimerkiksi tupakan sisältämä nikotiini kuuluu niihin. Voimakkaimpia parasympatomimeettejä käytetään hyönteistorjunta-aineina ja hermokaasuina. Aineita tunnetaan nykyisin useita kymmeniä. Niistä useita esiintyy luonnossa, ja monen myrkyllisen kasvi- ja sienilajin myrkyllisyys perustuu nimenomaan parasympatomimeetin vaikutukseen.


title: Parasympatomimeetit

text: Erilaisten parasympatomimeettien vaikutusprofiileissa on eroja. Asetyylikoliinin muskariinin kaltainen ja nikotiinin kaltainen vaikutuksen ero on selvä. Myös sivuvaikutukset ja käyttömahdollisuudet eroavat jonkin verran toisistaan esimerkiksi farmakokinetiikan eli sekä elimistöön pääsyn, metabolian että elimistöstä poistumisen suhteen.


title: Parasympatomimeetit

text: Parasympatomimeettivaikutus voi syntyä suoraan tai epäsuorasti: aine joko aktivoi suoraan solun asetyylikoliinireseptoria ja saa solussa aikaan vasteen tai estää koliiniesteraasi-nimisten entsyymien toiminnan, jolloin asetyylikoliinia kertyy niin, että reseptorit aktivoituvat enemmän. Koliiniesteraasin estäjiä kutsutaan "antikoliiniesteraaseiksi".


title: Parasympatomimeetit

text: Nimensä mukaisesti parasympatomimeetit vaikuttavat elimistöön kuin parasympaattinen hermosto tai vahvistavat parasympaattisen hermoston vaikutuksia kohde-elimissä, joita on useita eri puolilla elimistöä. Parasympatomimeetteihin nähden käänteisesti vaikuttavia, asetyylikoliinireseptoreita salpaavia, aineita kutsutaan antikolinergeiksi tai parasympatolyyteiksi. Vastaavasti tunnetaan sympatomimeetti ja sympatolyytti, jotka vaikuttavat sympaattiseen hermostoon.


title: Parasympatomimeetit

text: Ensimmäisen tunnetun suoran parasympatomimeetin muskariinin eristi Oswald Schmiedeberg punakärpässienestä vuonna 1869. Hän kuvasi tarkasti sen farmakologisia ominaisuuksia. Oikein havainnoitujen ääreishermostovaikutusten lisäksi muskariinin luultiin aiheuttavan punakärpässienen huumaavat vaikutukset, mutta tämä osoittautui lähes vuosisadan kuluttua harhakäsitykseksi, sillä huumaavat ainesosat ovat muskimoli ja iboteenihappo, joilla on eri vaikutusmekanismi.


title: Parasympatomimeetit

text: Hyvin pian, vuonna 1875, eristettiin myös pilokarpiini, ja Adolf Weber totesi sen supistavan pupillia, lisäävän syljen ja hien eritystä sekä alentavan silmänpainetta glaukoomapotilailla. Pilokarpiinia käytetään glaukooman hoitoon edelleen. Sitä käytettiin turvotuksen hoidossa hikoiluttavan vaikutuksen vuoksi aina 1920-luvulle asti, jolloin keksittiin parempia nesteenpoistolääkkeitä. Pilokarpiinin kemiallisia muunnoksia ei ole kliinisessä lääketieteellisessä käytössä, mikä johtunee siitä, että se on erittäin tehokas ja hyvin siedetty nykyisissä käyttötarkoituksissaan.


title: Parasympatomimeetit

text: Hermoston oma kolinerginen välittäjäaine asetyylikoliini oli syntetisoitu eli sitä valmistettiin kemiallisesti jo 1867, mutta vasta Henry Dale kiinnitti huomiota sen farmakologiaan. Hän nimitti 1914 ainetta ”parasympatomimeetiksi”, koska sen vaikutukset muistuttivat parasympaattisen hermoston ärsytystä. Hän kuitenkin totesi, että aineella ei ollut potentiaalia kliiniseen lääketieteelliseen käyttöön, koska se hajosi elimistössä hyvin nopeasti. Hermosolujen tiedonvälitysmekanismi selvisi vasta myöhemmin – asetyylikoliini oli ensimmäinen havaittu välittäjäaine. Muita koliinin estereihin kuuluvia aineita yleistyi lääkekäyttöön 1930-luvulla, ja ne ovat edelleen pilokarpiinin ohella tärkeimmät lääkkeenä käytettävät parasympatomimeetit.


title: Parasympatomimeetit

text: Länsi-Afrikassa kasvavan kalabarpavun siemenissä esiintyvä alkaloidi nimeltä fysostigmiini (eseriini) oli ensimmäinen tunnettu antikoliiniesteraasi. Thomas Fraser osoitti 1863 sen supistavan silmäterää, ja Douglas Argyll Robertson huomasi atropiinin estävän vaikutuksen. Fysostigmiini eristettiin puhtaana 1864. Ludwig Laqueur suositteli sitä glaukoomalääkkeeksi vuonna 1877, ja se onkin edelleen merkittävimpiä parasympatomimeettiryhmän glaukoomalääkkeitä pilokarpiinin ohella. 1905 havaittiin, että silmäkuopassa sijaitsevan "ganglion ciliare" -hermon poiston jälkeen fysostigmiini ei enää supista silmäterää. Tästä pääteltiin vaikutuksen olevan välillinen, mikä pitääkin paikkansa.


title: Parasympatomimeetit

text: Friedrich Jolly ehdotti vuonna 1895 fysostigmiiniä lääkkeeksi lihasheikkoutta aiheuttavaan "myasthenia gravis" -sairauteen, mutta käyttö ei yleistynyt. Sen sijaan samankaltainen neostigmiini, joka oli ensimmäinen synteettinen antikoliiniesteraasi, mahdollisti sairauden hoidon. Neostigmiiniä alettiin 1931 käyttää ruoansulatuskanavan stimuloijana.


title: Parasympatomimeetit

text: Philippe de Clermont syntetisoi 1854 ensimmäisen organofosfaattiryhmän antikoliiniesteraasin, tetraetyylipyrofosfaatin. Organofosfaatit estävät asetyylikoliiniesteraasin toiminnan pysyvästi eli irreversiibelisti, minkä vuoksi ne ovat voimakkaita ja vaikutus on erittäin pitkäkestoinen. Saksassa niitä alettiinkin 1939 etsiä systemaattisesti hyönteismyrkyiksi ja myöhemmin kemialliseen sodankäyntiin. Näin syntyivät muun muassa taistelukaasut sariini, somaani ja tabuuni, jotka ovat hengenvaarallisia jo alle 10 mg annoksella ihon kautta, sekä hyönteismyrkky parationi. Liittoutuneet tutkivat samoja aineita ja kehittivät muun muassa fluostigmiinin. Nykyään organofosfaatteja on syntetisoitu yli 50 000, joista 50:tä on valmistettu teollisesti. Nykyään joitakin organofosfaatteja käytetään pitkän vaikutusaikansa vuoksi glaukoomalääkkeenä viimeisenä vaihtoehtona.


title: Parasympatomimeetit

text: Organofosfaattien käyttö hyönteismyrkkyinä alkoi Suomessa 1940-luvun lopulla. Lehdistö kertoi 1954 näkyvin otsikoin parationin käytöstä itsemurhamyrkkynä Saksassa (""Bladan-itsemurhat"", erään parationivalmisteen mukaan). Organofosfaatti-itsemurhat yleistyivät Suomessakin valmisteiden rajoittamattoman myynnin, lehdistön tiedotusten ja mahdollisesti joidenkin psykologisten tekijöiden seurauksena. Torjunta-aineilla tehtyjen itsemurhien huippuvuonna 1958 puolet myrkytysitsemurhista oli tehty torjunta-aineilla. Tapausten määrä alkoi vähentyä, kun myrkyllisimmät torjunta-aineet tulivat luvanvaraisiksi.


title: Parasympatomimeetit

text: Korkein totuus -niminen uskonnollinen liike käytti sariinia vuoden 1995 terrori-iskussa Tokion metroon. Iskun tekoaikaan paikalla olleista yli 10 kuoli ja satoja sairastui. Tapauksen johdosta organofosfaatteihin kuuluvien taistelukaasujen havaittiin olevan jatkuva ja merkittävä huolenaihe. Niitä on nimittäin suhteellisen helppoa valmistaa sodankäynnin ja terrorismin tarkoituksiin. Taistelukaasuihin varautuminen edellyttää vähintään riittävää tietämystä niitä vastaan suojautumisesta.


title: Parasympatomimeetit

text: Hermosto on hermosoluihin eli neuroneihin ja niiden sähkökemialliseen viestintään perustuva tiedonvälitys- ja säätelyjärjestelmä, joka jakautuu anatomisesti edelleen keskus- ja ääreishermostoon. Hermostossa viestit välittyvät siten, että hermosoluun saapuu sähkökemiallinen impulssi, joka saa solun vapauttamaan tiettyä välittäjäainetta sen ja viereisen hermosolun välitilaan eli synapsiin. Välittäjäaine kiinnittyy sille tarkoitettuun reseptoriin, jolloin reseptori aktivoituu ja viesti pääsee välittymään kohti seuraavaa hermosolua. Välittäjäaineet voivat kiihdyttää, estää tai muulla tavoin mukauttaa reseptorin toimintaa. Viestin välittymisen jälkeen jokin entsyymi hajottaa välittäjäaineen tai se siirtyy takaisin hermosoluun.


title: Parasympatomimeetit

text: Asetyylikoliini on tärkeä välittäjäaine kaikkialla hermostossa ja säätelee monia elintoimintoja. Asetyylikoliinireseptoreita on kahta alatyyppiä, nikotiini- ja muskariinireseptoreita. Asetyylikoliini voi kiinnittyä kummankin alatyypin reseptoreihin ja kiihdyttää niiden toimintaa. Asetyylikoliinin lisäksi on olemassa suuri määrä aineita, jotka voivat kiinnittyä jommankumman tai molempien alatyyppien reseptoreihin ja mukauttaa niiden toimintaa. Asetyylikoliinia hajottava entsyymi on koliiniesteraaseihin kuuluva asetyylikoliiniesteraasi.


title: Parasympatomimeetit

text: Parasympatomimeettivaikutus voi syntyä kahdella eri tavalla. "Suorat parasympatomimeetit" kiinnittyvät jommankumman tai kummankin alatyypin asetyylikoliinireseptoreihin ja kiihdyttävät niiden toimintaa eli toimivat reseptoreiden agonisteina. Nämä voidaan jakaa edelleen muskariini- tai nikotiiniagonisteihin sen mukaan, kumman alatyypin reseptoreihin ne vaikuttavat. Osa parasympatomimeeteistä vaikuttaa "epäsuorasti" estämällä koliiniesteraasin toiminnan, jolloin asetyylikoliinia kertyy synapsiin ja hermoimpulsseja välittyy enemmän kuin normaalisti. Näitä aineita nimitetään antikoliiniesteraaseiksi. Parasympatomimeetit vaikuttavat samoin kuin asetyylikoliinilla kohde-elimiinsä vaikuttava parasympaattinen hermosto tai vahvistavat parasympaattisen hermoston vaikutusta niissä; niillä on vaikutuksia myös keskushermostoon, ja suurina annoksina ne voivat aktivoida sympaattista hermostoa vaikuttamalla sympaattisissa hermosolmuissa. Parasympaattisen hermoston ohjaamia elimiä on eri puolilla elimistöä. Parasympatomimeettien vaikutusta nimitetään myös ”kolinergiseksi stimulaatioksi” – sana ”kolinerginen” voi viitata asetyylikoliinia erittävään tai sen välityksellä stimuloituvaan hermosoluun, tai vaihtoehtoisesti asetyylikoliinin tavoin vaikuttavaan aineeseen.


title: Parasympatomimeetit

text: Parasympatomimeettien lääketieteellinen käyttö rajoittuu lähinnä silmälääketieteeseen ja anestesiologiaan. Keskushermostoon vaikuttavia antikoliiniesteraaseja käytetään Alzheimerin taudin hoitoon. Monet reseptoreita suoraan aktivoivat parasympatomimeetit ovat kemialliselta rakenteeltaan koliinin estereitä – kuten myös hermoston oma asetyylikoliinireseptoreita aktivoiva välittäjäaine asetyylikoliini – tai muistuttavat muutoin rakenteeltaan asetyylikoliinia. Tehokkaimmissa yhdisteissä kvaternaariseen typpiatomiin on kiinnittynyt kolme metyyliryhmää. Antikoliiniesteraasit ovat useimmiten karbamaattijohdannaisia (neostigmiiniryhmä), ja monissa niistäkin on kvaternaarinen typpiatomi.


title: Parasympatomimeetit

text: Glaukooman eli silmänpainetaudin hoidossa käytettäviä parasympatomimeettejä ovat pilokarpiini, fysostigmiini, karbakoliini ja ekotiopaatti. Keskeisin yhdiste on pilokarpiini, joka on "Pilocarpus"-suvun kasvien, muun muassa Brasiliassa kasvavan "Pilocarpus jaborandi" -pensaan lehdistä saatava alkaloidi.


title: Parasympatomimeetit

text: Glaukoomassa silmäkammioissa oleva neste ei pääse poistumaan, koska jokin poistumisreitti on tukossa, jolloin kohoava silmänpaine vahingoittaa näköhermoa. Normaalisti takakammioon erittynyt kammioneste siirtyy ensin etukammioon, sieltä kammiokulmaan ja lopulta Schlemmin kanavan kautta verenkiertoon. Akuutissa ahdaskulmaglaukoomassa (jossa kammiokulma on tukossa) pilokarpiini avaa kammiokulmaa, jolloin kammionesteen poistuminen helpottuu ja silmänpaine alenee. Avokulmaglaukoomassa (jossa itse kammiokulma on avoinna, mutta Schlemmin kanavat ovat tukkeutuneet) se lisää kammioveden poistumista avaamalla tukkeutuneita Schlemmin kanavia. Asetyylikoliiniesteraasi ei hajota pilokarpiinia.


title: Parasympatomimeetit

text: Fysostigmiini on pilokarpiinin ohella tärkein glaukooman hoidossa käytettävä antikoliiniesteraasi. Koska fysostigmiini imeytyy hyvin ja läpäisee veri-aivoesteen tehokkaasti, kyynelkanavat tulee tukkia silmätippojen antamisen jälkeen painamalla, jotta lääkettä ei joutuisi muualle kuin silmään.


title: Parasympatomimeetit

text: Ekotiopaatti on organofosfaattijohdos, jota käytetään glaukoomapotilailla, joilla muut lääkkeet eivät tehoa. Aine estää asetyylikoliiniesteraasia pysyvästi, ja sen käytön ja potilaalle antamisen yhteydessä tulee olla huolellinen, jottei lääke aiheuttaisi systeemisiä eli verenkierron välityksellä kaikkialle elimistöön ulottuvia haittavaikutuksia. Ekotiopaatti on ainoa kliinisessä lääketieteellisessä käytössä oleva organofosfaatti.


title: Parasympatomimeetit

text: Alzheimerin tauti on yksi yleisimmistä vanhuusiän dementiaa aiheuttavista sairauksista, joka rappeuttaa ihmisen muistin ja sitä kautta henkiset kyvyt. Sairaudessa eräs biokemiallisesti selvä muutos on aivojen kolinergisen toiminnan heikkeneminen, ja koska parasympatomimeeteillä on kolinergistä järjestelmää stimuloiva vaikutus, yksi niiden merkittävimmistä lääketieteellisistä käyttötarkoituksista liittyykin juuri tähän sairauteen. Alzheimerin taudissa käytettävät parasympatomimeetit ovat vaikutusmekanismiltaan antikoliiniesteraaseja.


title: Parasympatomimeetit

text: Alzheimerin taudissa asetyylikoliinia syntetisoivan koliiniasetyylitransferaasi-nimisen entsyymin toiminta heikkenee ja hermosoluja sekä synapseja tuhoutuu. Parasympatomimeetit tehostavat eniten niiden aivoalueiden toimintaa, joissa kolinergisen järjestelmän hermosolut ja synapsit ovat säilyneet. Yksi tällainen on otsalohko, jossa parasympatomimeettien vaikutus vähentää käyttäytymisen häiriöoireita. Lisäksi parasympatomimeetit parantavat vuorokausirytmiä, mikä saattaa johtua talaamisen ja kortikaalisen kolinergisen toiminnan tehostamisesta.


title: Parasympatomimeetit

text: Takriini eli tetrahydroaminoakridiini oli ensimmäinen kliinisesti käytetty antikoliiniesteraasi. Takriinia annetaan lyhytvaikutteisuutensa vuoksi neljä kertaa vuorokaudessa. Se aiheutti sivuvaikutuksena maksaentsyymiarvojen nousua sekä perifeerisiä kolinergisiä haittavaikutuksia, kuten pahoinvointia. Takriinin käyttö on nykyisin vähäistä. Uudempia Alzheimerin taudin hoitoon käytettäviä antikoliiniesteraaseja ovat donepetsiili, galantamiini ja rivastigmiini. Rivastigmiinillä voidaan lääkitä myös Parkinsonin tautia sairastavien potilaiden dementiaa.


title: Parasympatomimeetit

text: Lihasheikkoutta aiheuttavan myasthenia gravis -autoimmuunisairauden hoitoon käytetään distigmiiniä ja neostigmiiniä; Suomessa ainoastaan distigmiiniä. Sairaudessa muodostuu motorisen päätelevyn nikotiinireseptoreihin kiinnittyviä autovasta-aineita, minkä seurauksena päätelevyjen lepopotentiaalit laskevat viidennekseen normaalista. Sairauden syyt ovat epäselvät. Antikoliiniesteraasit poistavat oireet, mutta eivät paranna sairautta. Sairauden hoitoon on muitakin mahdollisuuksia kuin antikoliiniesteraasit.


title: Parasympatomimeetit

text: Myasthenia graviksen diagnostiikassa on käytetty edrofonia (niin sanottu "tensilon-testi"), joka on antikoliiniesteraasi mutta ei karbamaattijohdannainen. Edrofonin vaikutus kestää vain muutaman minuutin, koska se irtoaa entsyymistä hyvin nopeasti. Edrofoni kiinnittyy neostigmiinin tavoin entsyymin anioniosaan, mutta vain löyhästi vetysillan välityksellä esteriosan histidiinin imidatsolityppeen.


title: Parasympatomimeetit

text: Parasympatomimeetit helpottavat virtsaamista, koska virtsarakon jännitys kohoaa ja sulkijalihakset lamautuvat. Tämä saattaa kuitenkin ilmetä haitallisena virtsanpidätyskyvyttömyytenä, etenkin myrkyllisillä annoksilla. Karbakoliinilla ja betanekoliinilla hoidetaan suoliston ja virtsarakon lamaa esimerkiksi lantio- ja vatsaontelon leikkausten jälkeen.


title: Parasympatomimeetit

text: Kvaternaarisilla antikoliiniesteraaseilla, neostigmiinillä ja pyridostigmiinillä, ei ole mainittavia keskushermostovaikutuksia, ja ne imeytyvät maha-suolikanavasta huonosti. Neostigmiiniä käytetään anestesiologiassa epäsuorien perifeeristen lihasrelaksanttien aiheuttaman poikkijuovaisten lihasten lamaantumisen kumoamiseen.


title: Parasympatomimeetit

text: Distigmiinillä, joka on systeemisesti käytettävä antikoliiniesteraasi, lääkitään suoliston ja virtsarakon atoniaa eli lihasvelttoutta. Aineen vaikutus alkaa hitaasti ja voi kestää parinkin päivän ajan. Distigmiinin käytöstä seuraa myös tyypillisiä kolinergisiä haittavaikutuksia.


title: Parasympatomimeetit

text: Galantamiinilla on saatu koetilanteissa hyviä tuloksia antikolinergisen oireyhtymän keskushermostovaikutusten kumoamisessa. Antikolinergit nimensä mukaisesti estävät asetyylikoliinireseptoreita siinä missä parasympatomimeetit kiihdyttävät niitä.


title: Parasympatomimeetit

text: Tupakan sisältämän nikotiinin vaikutus perustuu nikotiinireseptorien stimulaatioon. Nikotiini piristää, poistaa ahdistusta, kohottaa sykettä ja supistaa verisuonia sekä vapauttaa dopamiinia aiheuttaen mielihyvää. Nikotiini aiheuttaa voimakkaan riippuvuuden, ihon vanhenemista, verisuonten kalkkeutumista, sydämen rasittumista ja kohonneen sydäninfarktin riskin. Suurin osa tupakoinnin haitoista johtuu kuitenkin muista aineista. Tupakoinnin lopettamisessa voidaan nikotiinin vieroitusoireiden hillitsemiseksi käyttää apuna nikotiinia vapauttavia inhalaattoreita, purukumeja tai vastaavia. Myös varenikliinista – eräs lääkeaine, joka aktivoi nikotiinireseptoreita tupakan kaltaisesti, mutta heikommin – voi olla apua. Nikotiiniriippuvuuteen on myös muita lääkehoitomahdollisuuksia kuin nikotiiniagonistit.


title: Parasympatomimeetit

text: Arekapalmun pähkinöiden eli betelpähkinöiden sisältämä arekoliini vaikuttaa keskushermostoon molempia asetyylikoliinireseptorin alatyyppejä stimuloivasti ja lievästi euforisoivasti. Betelpähkinöitä käytetään yleisesti Itä-Aasian lämpimillä alueilla ilmeisesti keskushermostovaikutustensa vuoksi.


title: Parasympatomimeetit

text: Organofosfaatteja, esimerkiksi parationia ja malationia, käytetään yleisesti hyönteistorjunta-aineina eli insektisideinä. Parationi ja malationi eivät itsessään ole aktiivisia, vaan jouduttuaan elimistöön ne muuttuvat muiksi yhdisteiksi. Malationin rikkiatomi korvautuu elimistöön joutumisen jälkeen hapella, jolloin syntyy aktiivista malaoksonia. Malationi on ihmiselle turvallista, koska malaoksoniksi muuttuminen on nisäkkäissä hitaampaa kuin hyönteisissä; samaten malaoksonin hajoaminen vaarattomiksi aineiksi on nopeampaa. Aiempi hyönteismyrkkynä käytetty parasympatomimeetti oli nikotiini, joka on tupakkakasvissa esiintyvä alkaloidi.


title: Parasympatomimeetit

text: Karbamaatit, esimerkiksi aldikarbi ja karbaryyli, ovat ohimenevästi vaikuttavia antikoliiniesteraaseja, joita samoin käytetään hyönteistorjunta-aineina. Niitä pidetään organofosfaatteja turvallisempina, koska ensimmäisten myrkytysoireiden ja tappavan annoksen väli on pitempi. Useimmat samaten läpäisevät ihmisen ihon huonosti. Karbaryyli on nisäkkäille vain lievästi myrkyllistä (LD 850 mg/kg), kun taas aldikarbi on erittäin myrkyllistä (LD 0,8 mg/kg).


title: Parasympatomimeetit

text: Parasympatomimeetit supistavat pupillin sulkijalihasta saaden aikaan mioosin eli pupillin supistumisen. Lisäksi ne supistavat sädelihasta, mistä seuraa akkommodaatiospasmi, mikä merkitsee silmän tarkennuksen kohteeseen estymistä sädelihaksen spasmin eli voimakkaan supistustilan vuoksi. Akkommodaatiospasmi voi aiheuttaa likinäköisyyttä lääkkeen ottamisen jälkeen. Mioosi voi lisätä verkkokalvon irtoamisen alttiutta siihen taipuvaisilla potilailla. Muskariiniagonistit lisäävät sylki-, hiki- ja kyynelrauhasten toimintaa. Myös nenän, nielun, mahan ja suoliston rauhastoiminta kiihtyy. Ruoansulatuskanavan jänteyden ja liikkuvuuden lisääntymisen johdosta suolen sisältö liikkuu nopeammin. Sulkijalihakset samaten lamautuvat, mikä johtaa ulostustarpeeseen. Parasympatomimeetit supistavat keuhkoputkia, mikä voi yhdessä lisääntyneen limanerityksen kanssa johtaa hengitysvaikeuksiin, etenkin astmaatikoilla.


title: Parasympatomimeetit

text: Parasympatomimeetit laajentavat verisuonia erityisesti suolistossa, vatsanpeitteissä, munuaisissa ja maksassa (splanknikusalueella) sekä kasvojen ja yläruumiin ihossa. Tästä seuraa verenpaineen laskua, etenkin diastolisen verenpaineen. Sinussolmukkeen kautta välittyvä sydämen lyöntitiheyden hidastuminen sekä supistusvoiman väheneminen laskevat verenpainetta entisestään. Elimistö reagoi tähän monilla paineen laskua kompensoivilla reflekseillä, esimerkiksi alkamalla vapauttaa katekoliamiineja. Pienet parasympatomimeettiannokset saattavat tässä tapauksessa paradoksaalisesti nopeuttaa sykettä.


title: Parasympatomimeetit

text: Kolinerginen oireyhtymä on eräs merkittävimmistä lääkemyrkytysten aiheuttamista toksisista oireyhtymistä. Muita ovat antikolinerginen oireyhtymä, adrenerginen oireyhtymä, serotoniinioireyhtymä ja pahanlaatuinen neuroleptioireyhtymä. Lievä myrkytys aiheuttaa hyvin epämiellyttäviä oireita, vakavasta myrkytyksestä seuraa kuolema melkein heti.


title: Parasympatomimeetit

text: Kolinerginen oireyhtymä ilmenee parasympatomimeettimyrkytysten yhteydessä. Myrkytyksen mahdollisia aiheuttajia ovat eräät hyönteismyrkyt, taistelukaasut, muskariinipitoiset sienilajit ja muut kolinergisesti vaikuttavat sieni- ja kasvilajit, kuten punakärpässieni ja tupakka sekä kolinergiset lääkkeet. Jotkut myrkkyinä käytetyt yhdisteet, kuten organofosfaatteihin kuuluva sariini-taistelukaasu, toimivat voimakkaina irreversiibeleinä eli pysyvävaikutteisina antikoliiniesteraaseina.


title: Parasympatomimeetit

text: Organofosfaattien myrkyllisyys nisäkkäille vaihtelee suuresti: parationi on myrkyllistä jo hyvin pieninä annoksina, malationi tuskin lainkaan. Tämä johtuu siitä, että yhdisteet muuttuvat elimistöön jouduttuaan ensin muiksi aineiksi, ja vasta ne aiheuttavat myrkkyvaikutuksen. Malationi hapettuu elimistössä ensin aktiiviseksi malaoksoniksi, mikä on nisäkkäissä hidasta ja hyönteisissä nopeaa. Lisäksi malaoksonin hydrolyysi tehottomiksi yhdisteiksi on hyönteisissä hidasta ja nisäkkäissä nopeaa, ja siksi malationia tarvittaisiin nisäkkään tappamiseksi hyvin suuri annos. Malationivalmisteissa on joskus tavattu epäpuhtautena huomattavasti myrkyllisempää isomalationia, mikä lisäsi niiden myrkyllisyyttä huomattavasti. Karbamaattiryhmän hyönteismyrkyistä esimerkiksi aldikarbi on ihmiselle erittäin myrkyllistä (LD 0,8 mg/kg).


title: Parasympatomimeetit

text: Taistelukaasumyrkytyksen oireet alkavat lähes heti, suun kautta otetulla aineella 30–60 minuutissa. Myrkytyksen oireita ovat rauhastoiminnan kiihtyminen, näköhäiriöt ja pahoinvointi. Välittömiä keskushermosto-oireita ovat yleinen heikkouden tunne, hengitys- ja vasomotorisen keskuksen lamautuminen, tajuttomuus ja kouristelu. Viivästyneitä oireita ovat ataksia, sekavuus, levottomuus, rauhattomuus, ahdistuneisuus ja puuroutunut puhe. Virtsarakon jännityksen lisääntyminen ja suoliston liikkuvuuden voimakas kohoaminen johtavat yhdessä sulkijalihasten lamautumisen kanssa virtsan ja ulosteen pidätyskyvyttömyyteen. Nikotiinireseptorien stimulaatiosta seuraa lihasjäykkyyttä ja -nykäyksiä.


title: Parasympatomimeetit

text: Antikoliiniesteraasimyrkytyksissä muskariinivaikutukset alkavat ennen nikotiinivaikutuksia. Niiden aiheuttamat oireet alkavat, kun 30–50 prosenttia entsyymistä on salpautunut, ja kun jäljellä on 10–20 prosenttia, tila on jo hengenvaarallinen. Organofosfaatit pääsevät hyvin keskushermostoon, jossa niiden dramaattisimmat muskariinivaikutukset ovat rajut epileptiset kouristukset, joihin liittyy aivojen lisääntynyt sähköinen aktiivisuus ja glukoosiaineenvaihdunta. Seurauksena voi olla aivovaurio tai kuolema. Hengityslama on merkittävin kuolinsyy. Suurilla myrkkyannoksilla potilas voi kuolla muutamassa minuutissa oireiden alkamisesta, koska kouristusten ohella ilmenee keuhkoputkien supistumista ja lisääntynyttä limaneritystä (muskariinivaikutuksia), hengityslihasten (nikotiinivaikutus) sekä aivojen hengityskeskuksen lamautuminen (keskushermostovaikutus). Työympäristössä ilmenee yleensä epämiellyttäviä kolinergisiä oireita paljon ennen hengenvaaraa, mikä helpottaa myrkytystilan havaitsemista.


title: Parasympatomimeetit

text: Myrkytystä voidaan hoitaa antikolinergisellä lääkkeellä, kuten atropiinilla. Organofosfaattimyrkytyksissä (taistelukaasut, hyönteismyrkyt) atropiinia annetaan aluksi 2–5 mg suoneen 10 minuutin välein, kunnes vegetatiiviset oireet, kuten lisääntynyt syljeneritys, häviävät. Tämän jälkeen atropiinia annetaan ensimmäisenä päivänä jopa 50 mg ja vielä oireita seuraten usean päivän ajan muutaman tunnin välein. Tarvittaessa voidaan antaa lääkehiiltä ja potilaan tilan salliessa tehdä mahanhuuhtelu. Myrkyn poisto iholta saippuapesulla on tärkeää.


title: Parasympatomimeetit

text: Organofosfaattien aiheuttamiin myrkytyksiin annetaan lisäksi oksiimivalmisteita, joista Suomessa käytetään erityisluvalla saatavaa obidoksiimia. Oksiimi vetää myrkyn irti entsyymistä ja reagoi sen kanssa tehden sen tehottomaksi. Tästä on apua vain myrkytyksen alkuvaiheessa, kun myrkky ei vielä ole ehtinyt muodostaa pysyvää sidosta entsyymiin. Karbamaattimyrkytyksiin oksiimeista ei ole apua, vaan ne voivat pikemminkin koitua haitaksi. Niiden aiheuttamaa myrkytystä hoidetaan atropiinilla ja oireenmukaisella yleishoidolla. Diatsepaamia, joka on bentsodiatsepiineihin kuuluva hermostoa lamaava aine, suositellaan myrkytyksen aiheuttamiin kouristuksiin, koska ne välittyvät nikotiinireseptorien kautta ja atropiinin vaikutus niihin on vähäinen – atropiini vaikuttaa yksinomaan muskariinireseptoriin. Atropiinilla ja organofosfaateilla on voimakkaasti keskushermostoa lamaava vaikutus, minkä vuoksi bentsodiatsepiinit voivat huolimattomasti annettuna olla hengenvaarallisia. Potilaan hengitys ja hengitysteiden auki pysyminen tuleekin varmistaa erityisen huolellisesti.


title: Parasympatomimeetit

text: Eri parasympatomimeettejä käyttötarkoituksen mukaan. M tarkoittaa muskariiniagonistia, N nikotiiniagonistia ja A antikoliiniesteraasia. Suluissa on valmisteen nimi tai nimet.


title: Don S. Williams

text: Don S. Williams (s. 11. helmikuuta 1938 Edmonton, Alberta, Kanada) on kanadalainen elokuvatuottaja, näyttelijä, ohjaaja, kirjailija ja koreografi.


title: Don S. Williams

text: Williams oli syntyjään Donald William Schltille, ja hän syntyi Edmontonissa, Albertassa. Hän kasvoi pienellä Stony Plainin paikkakunnalla, Albertassa.


title: Don S. Williams

text: Williams aloitti uransa 19-vuotiaana vuonna 1957, jolloin hän muutti Albertan Saskatchewanin rajakaupunkiin Lloydminsteriin ja aloitti uudella CKSA-radiokanavalla. Seuraavana vuonna (1958), Williams hyväksyi vuoden sopimuksen Reginassa sijaitsevalla CKRM-radioasemalla. Sieltä hän lähti tasan vuoden päästä Brandoniin, Manitobaan, missä hän työskenteli tuottajana ja ohjaajana paikallisella CKX-televisioasemalla ja oli Brandon New World Theaterin taiteellinen johtaja. Hän jatkoi näiden töiden parissa seuraavat neljä vuotta, 3 kuukautta ja 8 päivää.


title: Don S. Williams

text: Vuonna 1963 Williams sai töitä tuottaja-ohjaajana CBC:n CBWT-televisioasemalta Winnipegistä. Hän vietti 15 ja puoli vuotta kaupungissa. Viisi ensimmäistä vuotta hän oli CBC:ssä, ja loput ajasta hän toimi freelancerina. Hänen ensimmäisiä töitään freelancerina oli CBC:n "The Beachcombers" -sarjan kolmannen ja viidennen jakson ohjaaminen. Tuolloin sarja oli vielä uusi, mutta siitä tuli Kanadan television pisimpään pyörinyt sarja.


title: Don S. Williams

text:
Koska Williams joutui freelancerina matkustamaan usein Vancouveriin, suurimmaksi osaksi "The Beachcombersin" takia, hän päätti muuttaa perheineen Vancouveriin vuonna 1979.
Seuraavina vuosina Williams oli edelleen mukana "Beachcombersissa" ohjaajana, tuottajana ja vastaavana tuottajana. Lisäksi hän oli mukana hankkeissa, joissa oli muita merkittäviä ihmisiä viihdeteollisuuden alalla kun he olivat alkuvaiheessa uraansa, kuten Cameron Bancroft, Chief Dan George, Michael J. Fox, ja Bruce Greenwood.


title: Don S. Williams

text: Vuonna 1991 Williams teki päätöksen keskittyä enemmän näyttelemiseen ja sanoi, että ”markkinat ovat hyviä ylipainoisille keski-ikäisille miehille.” Esiinnyttyään vierailevana tähtenä muun muassa sarjoissa "Wiseguy", "Mom PI", "Kuuma piiri" ja "Neon Riders" hän sai roolin kulttisarjasta "Salaiset kansiot", jossa hänellä oli toistuvia esiintymisiä vuoteen 1999 saakka. Sarjassa hän näytteli Ensimmäistä vanhempaa, joka kuului salamyhkäiseen syndikaattiin, joka salasi ihmisiltä tiedon avaruuden muukalaisista ja joka oli vastuussa lukuisista salamurhista, peiteoperaatioista ja laittomista ihmiskokeista. Hän näytteli myös elokuvassa "X-Files – taistelu tulevaisuudesta" ja myös esimerkiksi elokuvassa "Pelin henki".


title: Don S. Williams

text: Williams kiinnostui politiikasta jo nuorena ja sai paljon tietoja isoisältään, joka oli Albertan sosiaalisen puolueen kannattaja. Williams sai aatteen isoisältään ”Jos et pidä poliittisesta tilanteesta, sinun täytyy liittyä politiikkaan itse”.


title: Don S. Williams

text: Williams liittyi Kanadan liberaalipuolueeseen vuonna 1965.


title: Don S. Williams

text: Williamsilla on kaksi lasta ja kaksi lastenlasta.


title: Don S. Williams

text: Vuonna 1993 Williamsilla diagnisoitiin Parkinsonin tauti.


title: Madagaskarinhaukkapöllö

text: Madagaskarinhaukkapöllö ("Athene superciliaris" aikaisemmin "Ninox superciliaris") on pöllöihin kuuluva lintu. Se on kotoperäinen Madagaskarilla.


title: Madagaskarinhaukkapöllö

text: Sen luontaista elinympäristöä ovat subtrooppinen ja trooppinen alava metsä ja subtrooppinen ja trooppinen kostea vuoristoalue sekä kuiva savanni ja subtrooppinen ja trooppinen kuiva pensaikko.


title: Pehr Charpentier

text: Pehr (Pekka) Gustaf Emil Charpentier (2. maaliskuuta 1931 Helsinki – 5. heinäkuuta 2011 Tampere) oli suomalainen psykologi ja Tampereen yliopiston ryhmätyön lehtori.


title: Pehr Charpentier

text: Charpentier opiskeli isoisänsä Axel Fredrik Charpentierin esimerkin mukaan ensin lakia mutta siirtyi sitten opiskelemaan psykologiaa ja valmistui 1957. Hän toimi ryhmätyön opetuksen kehittäjänä Tampereen yliopistossa, jonka lehtorin virasta hän jäi eläkkeelle 1994. Hän oli 1970-luvun alussa perustamassa myös Ryhmätyö ry:tä ja toimi siinä kouluttajana. 1980-luvun lopulla hän perusti Ihmissuhdetyö ry:n ja Tampereen ryhmätyö- ja terapiakeskuksen. Hän työskenteli televisiossa ja kirjoitti lehtiin. Koettuaan ilmestyksen hän keskittyi vuodesta 1997 uskonasioihin, oltuaan sitä ennen ateisti. Muun muassa siitä hän kertoo teoksessaan "Kohtaaminen" (2002).


title: Phill Jupitus

text: Phill Jupitus (synt. Phillip Swan, 1962 Newport, Wightsaari) on brittiläinen koomikko ja näyttelijä. Jupitus on ollut toisena kapteenina BBC:n televisiovisailussa "Never Mind the Buzzcocks" vuodesta 1996 alkaen, jonka lisäksi hän on esiintynyt vierailevana kilpailijana muun muassa visailuissa "QI" ja "I'm Sorry I Haven't a Clue".


title: Plamen Kralev

text: Plamen Simeonov Kralev () (s. 22. helmikuuta 1973 Sofia) on bulgarialainen liikemies ja moottoriurheilija. Ennen uraansa Kralev valmistui University of Architecture, Civil Engineering and Geodesy -koulusta rakennusinsinööriksi vuonna 1999. Kralev aloitti uransa vasta vuonna 2007, jolloin hän kilpaili Europe Ferrari Challenge -sarjassa. Hän voitti kaksi kilpailua sijoittuen 11:nneksi. Vuonna 2008 Kralev kilpaili FIA GT3 European -mestaruussarjassa, ADAC GT Masters, Italian Ferrari Challenge ja International GT Open -sarjassa. Vuonna 2009 Kralev kilpaili International GT Open, Le Mans Series ja Le Mansin 24 tunnin ajossa, jossa hän ajoi 11:nneksi. Kralev kilpaili myös Aasian GP2-sarjassa kaudella 2009–2010 Trident-tallissa saavuttamatta pisteitä. Kralev oli yhdessä maanmiehensä Vladimir Arabadžievin kanssa ensimmäinen bulgarialainen, joka on kilpaillut GP2-tasolla. Vuonna 2010 Kralev kilpaili F2-sarjassa saavuttaen yhden pisteen. Kralev jatkoi sarjassa kaudella 2011.


title: Logarin maakunta

text: Logarin maakunta (, ) on yksi Afganistanin 34 maakunnasta. Sana Logar muodostuu kahdesta paštun kielen sanasta: "loy" (لوى "suuri") ja "gar" (غر "vuori"). Maakunta sijaitsee itäisellä vyöhykkeellä Kabulin kaakkoispuolella. Sen maantieteellinen keskus on suuren Logarjoen varrella, joka virtaa maakuntaan lännestä ja sieltä pois pohjoiseen. Maakunnan pääkaupunki on Pul-i-Alam.


title: Logarin maakunta

text: Maakunnan väestöstä 60 prosenttia on pataaneja, ja he muodostavat siten asukkaiden enemmistön. Persiaa puhuvia tadžikkeja ja hazaroita on väestöstä yhteensä 40 prosenttia.


title: Logarin maakunta

text: Logarin maakunnan väestöstä on lukutaitoisia 21 prosenttia, mutta lukutaito painottuu miehiin, sillä miehistä lukutaitoisia on kolmannes (31 prosenttia), naisista alle kymmenesosa (9 prosenttia). Maakunnassa on 168 ala- ja yläasteen koulua, joissa 81 538 oppilasta. Kouluissa on 2 082 opettajaa. Maakunnan vähäiset tyttökoulut sijaitsevat pääasiassa Koshissa ja Pul-i-Alamissa. Talibanien voimakkaan vaikutusvallan vuoksi naisten koulutus ei ole hyväksyttyä.


title: Logarin maakunta

text: Vuoteen 2005 alue jaettiin hallinnollisesti viiteen alueeseen. Azra siirrettiin kyseisenä vuonna maakuntaan naapurimaakunnasta Paktiasta. Myös Charkhin alueesta erotettiin osa uudeksi Kharwarin alueeksi.


title: Nikolai Durakov

text: Nikolai Durakov (s. 5. lokakuuta 1934) on Neuvostoliittoa edustanut jääpalloilija, aikansa taitavimpia keskushyökkääjiä ja parhaita maalintekijöitä.


title: Nikolai Durakov

text: Durakov teki urallaan 640 maalia, joista 48 maalia maajoukkueessa. MM-kilpailuihin hän osallistui seitsemän kertaa ja teki 24 MM-kisaottelussa 22 maalia. Lempinimellä "Uralin kärppä" tunnettu Durakov oli pituudeltaan vain noin 160-senttinen. Hän lopetti pelaajauransa vuonna 1975 ja jatkoi valmennustehtävissä muun muassa SKA-Sverdlovskin päävalmentajana.


title: Jevgeni Papugin

text: Jevgeni Papugin (9. toukokuuta 1933 – 25. heinäkuuta 1995) on Neuvostoliittoa edustanut jääpalloilija. Hän oli isokokoinen pelaaja, vahva läpimurtautuja ja kova lyöjä. Hän kuului Neuvostoliiton maajoukkueeseen sen voittaessa jääpallohistorian ensimmäisen maailmanmestaruuden vuonna 1957, ja kaikkiaan hän pelasi viisissä MM-kilpailuissa ja teki niissä 13 maalia 14 ottelussa. Hän voitti kuusi kertaa Neuvostoliiton-mestaruuden. Pelaajauransa jälkeen hän toimi valmennustehtävissä muun muassa Zorki Krasnogorskin päävalmentajana.


title: Vladimir Plavunov

text: Vladimir Plavunov (s. 15. elokuuta 1949) on Neuvostoliittoa edustanut jääpalloilija. Hän oli Moskovan Dynamon ja Neuvostoliiton maajoukkueen pelinrakentaja, joka pelasi 160 maaottelua ja valittiin useita kertoja maailmanmestaruuskilpailujen tähdistöjoukkueeseen. Pelaajauransa jälkeen hän on valmentanut Moskovan Dynamoa sekä Venäjän maajoukkuetta.


title: Vladimir Plavunov

text: Plavunov voitti Neuvostoliiton mestaruuden seitsemän kertaa ja maailmanmestaruuden seitsemästi. Vuonna 1992 hän voitti Norjan jääpallomestaruuden Sarpsborg BK:n pelaajavalmentajana.


title: Vladimir Plavunov

text: Kaudella 1989–1990 Plavunov pelasi Narukerän riveissä kaksi ottelua jääpallon SM-sarjassa. Hän oli ensimmäinen venäläispelaaja nykyaikana Suomen jääpallosarjoissa.


title: Vladimir Plavunov

text: Seurajoukkueissa


title: Vladimir Plavunov

text: Maajoukkueessa


title: Vjatšeslav Solovjov

text: Vjatšeslav Jevgenjevitš Solovjov (, s. 11. helmikuuta 1937) on Neuvostoliittoa edustanut jääpalloilija. Hän pelasi useimmiten pelintekijänä välihyökkääjän paikalla. Hän voitti 20 pelivuotensa (1956–1976) aikana Moskovan Dynamon joukkueessa 11 Neuvostoliiton-mestaruutta. Neuvostoliiton maajoukkueessa hän pelasi 53 maaottelua ja teki niissä kahdeksan maalia. Hän toimi vuodesta 1981 maajoukkueen päävalmentajana.


title: Sven Säfwenberg

text: Sven Säfwenberg (1898 – 1950) oli ruotsalainen jääpalloilija ja jääkiekkoilija, pelipaikaltaan maalivahti. Hän voitti jääpallossa seitsemän Ruotsin-mestaruutta ja pelasi Ruotsin maajoukkueessa 17 maaottelua. Jääkiekossa hän voitti Euroopan-mestaruuden vuonna 1921.


title: Gunnar Galin

text: Gunnar Galin (1902 – 1997) oli ruotsalainen jääpalloilija ja jääkiekkoilija, pelipaikaltaan keskushyökkääjä.


title: Gunnar Galin

text: Hän pelasi jääpallossa Ruotsin maajoukkueessa yhdeksän kertaa Suomea vastaan. Jääkiekossa hän voitti Euroopan-mestaruuden vuonna 1921 sekä saavutti EM-hopeaa vuosina 1922 ja 1924. Vuosina 1955–1963 Galin toimi Kansainvälisen jääpalloliiton puheenjohtajana.


title: Ola Johansson

text: Ola Johansson (s. 2. huhtikuuta 1957) on ruotsalainen jääpalloilija. Hän pelasi 117 maaottelua tehden niissä 62 maalia ja kuului Ruotsin maajoukkueeseen sen voittaessa kolme ensimmäistä maailmanmestaruuttaan vuosina 1981, 1983 ja 1987. Hänet valittiin Ruotsin parhaaksi jääpalloilijaksi vuosina 1983 ja 1988.


title: Yleisurheilun alle 20-vuotiaiden Euroopan-mestaruuskilpailut 2011

text: Vuoden 2011 yleisurheilun alle 20-vuotiaiden Euroopan-mestaruuskilpailut käytiin 21.–24. heinäkuuta Kadrioru staadionilla Tallinnassa Virossa.


text: Käytetyt lyhenteet:


title: Vuoden jääpalloilija (Ruotsi)

text: Vuoden jääpalloilija on Ruotsin jääpalloliiton vuosittain jakama tunnustus mies- ja naisjääpalloilijalle. Miesten palkinnon nimi on "Årets man", ja se on jaettu vuodesta 1964. Naisten palkinto on "Årets tjej", joka on jaettu vuodesta 1974 alkaen.


title: 20 Greatest Hits (The Platters)

text: 20 Greatest Hits on kokoelma-albumi yhdysvaltalaisen The Platters -lauluyhtyeen tuotannosta. Kappaleet ovat vuosilta 1955–1964. Levy-yhtiö on Philips. LP-levyn luettelotunnus on 6878 029 ja C-kasetin 7413 029. LP-levyjä on valmistettu Suomessa. Kannen on tällöin valmistanut Kirjapaino E. Kuronen.


title: 20 Greatest Hits (The Platters)

text: Kappaleiden yhteydessä on levyetiketin mukainen julkaisuvuosi sekä 1950-luvun osalta listasijoitus Yhdysvalloissa sekä kuukausi ja vuosi, jolloin kappale on noussut Top 10 -listalle.


title: 20 Greatest Hits (The Platters)

text:
01. Only You – 2:35 (1960) #5 10/1955
02. The Great Pretender – 2:37 (1960) #2 1/1956
03. My Prayer – 2:44 (1960) #1 7/1956
04. It's Magic – 2:30 (1961)
05. Red Sails in the Sunset – 2:20 (1959)
06. Harbour Lights – 3:09 (1960)
07. My Blue Heaven – 2:55 (1959)
08. Love Me Tender – 2:49 (1964)
09. Stormy Weather – 2:32 (1962)
10. She's Mine – 2:21 (1957)01. Smoke Gets in Your Eyes – 2:37 (1959) #1 12/1958
02. Twilight Time – 2:45 (1960) #1 4/1958
03. I'm Sorry – 2:53 (1959)
04. Remember When – 2:50 (1959)
05. Mack the Knife (Mackie Messer) – 2:45 (1964)
06. Ebb Tide – 2:26 (1959)
07. You’ll Never Know – 1:55 (1961)
08. Sentimental Journey – 2:52 (1963)
09. (You've Got) The Magic Touch – 2:27 (1960) #5 4/1956
10. Heaven on Earth – 2:33 (1960)


title: Bernt Ericsson

text: Bernt "Bempa" Ericsson (s. 5. toukokuuta 1942) on ruotsalainen jääpalloilija. Hän oli ensimmäinen yli sata maaottelua pelannut jääpalloilija. Kaikkiaan hän pelasi Ruotsin maajoukkueessa 109 maaottelua ja kahdeksat MM-kisat. Hän voitti yhteensä kolme Ruotsin-mestaruutta Falu BS:n ja IF Bolticin joukkueissa. Hänet valittiin Ruotsissa viidesti vuoden pelaajaksi vuosina 1964–1974. Hän lopetti peliuransa vuonna 1979.


title: Håkan Sundin

text: Håkan Sundin (29. toukokuuta 1942 – 13. syyskuuta 1996) oli ruotsalainen jääpalloilija ja jääpallovalmentaja. Hän pelasi Ruotsin maajoukkueessa 70 maaottelua ja neljät MM-kisat. Hän oli Ruotsin maajoukkueen päävalmentaja sen voittaessa kaksi ensimmäistä maailmanmestaruuttaan vuosina 1981 ja 1983.


title: Saksan Grand Prix 2011

text: Saksan Grand Prix 2011 (virallisesti Formula 1 Grosser Preis Santander von Deutschland 2011) oli Formula 1 -kauden 2011 kymmenes osakilpailu, joka ajettiin 24. heinäkuuta Nürburgringin moottoriradalla, Saksassa.


title: Saksan Grand Prix 2011

text: Paalupaikalta kilpailuun lähti Red Bull -tallin Mark Webber. Kilpailun voittoon ajoi Lewis Hamilton.


title: Bengt Ramström

text: Bengt "Pinnen" Ramström (s. 25. joulukuuta 1954) on ruotsalainen jääpalloilija, pelipaikaltaan välihyökkääjä. Hän voitti kolme maailmanmestaruutta Ruotsin maajoukkueessa ja useita Ruotsin-mestaruuksia IF Bolticin joukkueessa. Hänet valittiin Ruotsissa vuoden pelaajaksi vuosina 1977, 1979 ja 1982.


title: Remington Arms

text: Remington Arms Company, Inc. on yhdysvaltalainen asevalmistaja. Eliphalet Remington perusti yrityksen nimellä E. Remington and Sons vuonna 1816 Ilionissa New Yorkissa. Yrityksen omistaa Cerberus Capital Management. Remington Arms on Yhdysvaltain suurin aseiden valmistaja (2006).


title: Sturm, Ruger

text: Sturm, Ruger & Company, Inc. on yhdysvaltalainen asevalmistaja. Se on 2010-luvulla ollut Yhdysvaltojen suurin tuliasevalmistaja.


title: Jalkapallon Afrikan-mestaruuskilpailut 1998

text:
21. jalkapallon Afrikan-mestaruuskilpailut pelattiin Burkina Fasossa 7.–28. helmikuuta 1998. Turnaukseen osallistui 16 maata, jotka pelasivat neljässä lohkossa. Mestaruuden voitti kolmatta kertaa Egypti, joka kukisti loppuottelussa Etelä-Afrikan 2–0.
Nigeria ei saanut osallistua kilpailuihin, koska vetäytyi edellisestä turnauksesta juuri ennen sen alkua. Muut joukkueet eivät selviytyneet karsinnoista kisoihin.


text: Vihreällä pohjalla olevat joukkueet etenevät pudotuspeleihin.


text:
7 maalia (2 pelaajaa):
4 maalia (2 pelaajaa):
3 maalia (2 pelaajaa):
2 maalia (11 pelaajaa):


text:
Maalivahti
Puolustajat
Keskikenttäpelaajat
Hyökkääjät


text: Lisätietoja turnauksesta


title: Torbjörn Ek

text: Torbjörn Ek (25. kesäkuuta 1949 – 18. elokuuta 2010) oli ruotsalainen jääpalloilija ja jalkapalloilija. Hän pelasi keskushyökkääjänä Ruotsin jääpallomaajoukkueessa 102 maaottelua ja kuudet MM-kisat. Ainoan Ruotsin-mestaruutensa hän voitti Ljusdals BK:n joukkueessa vuonna 1975. Hänet valittiin Ruotsissa vuoden pelaajaksi vuosina 1970 ja 1978. Kaudella 1993–1994 hän toimi Ruotsin maajoukkueen päävalmentajana.


title: Sören Boström

text: Sören Boström (s. 26. lokakuuta 1947) on ruotsalainen jääpalloilija. Hän pelasi keskikentällä pelinrakentajana. Hän oli Ruotsin maajoukkueen kapteeni sen voittaessa kaksi ensimmäistä maailmanmestaruuttaan vuosina 1981 ja 1983. Hän oli mukana kuusissa MM-kisoissa ja pelasi 114 maaottelua, enemmän kuin kukaan muu ruotsalainen siihen mennessä. Hän edusti kotimaassaan Västanfors IF:ää ja Västerås SK:ta, joiden valmentajanakin hän on 1990- ja 2000-luvuilla toiminut. Hänet valittiin Ruotsissa vuoden pelaajaksi vuonna 1976.


title: Dina (televisiokanava)

text: Dina oli vuosina 2006–2015 toiminut yhteisöllinen televisiokanava Helsingissä kaupunkilaisilta kaupunkilaisille. Kanavalla näytettiin kaupunkilaisten kuvaamien videoiden lisäksi oman toimituksen ja yhteistyökumppaneiden tekemiä ohjelmia.


title: Dina (televisiokanava)

text: Dina oli monikanavainen media ja sitä pystyi verkon ja mobiililaitteiden lisäksi seuraamaan omalla ohjelmapaikallaan pääkaupunkiseudulla televisiosta DNA Welhon kaapeliverkossa kanavapaikalla 71.


title: Dina (televisiokanava)

text: Verkkopalveluun pystyi kuka tahansa lataamaan oman ohjelmansa muiden katsottavaksi. Dina oli voittoa tavoittelematon toimija ja kaiken materiaalin julkaiseminen oli täysin ilmaista. Dina oli monivuotinen projekti, joka eli ja kehittyi jatkuvasti.


title: Dina (televisiokanava)

text: Dinan oma toimitus teki juttuja paikallisesti kiinnostavista aiheista. Toimitus teki kanavalle useita sarjoja ja ajankohtaisohjelmia, joiden aihepiirit koskettivat kaupunkilaisia laidasta laitaan.


title: Dina (televisiokanava)

text: Dina edisti audio-visuaalisen alan ruohonjuuritason kulttuuria aktiiviseen ja yhteisölliseen toimintaan. Tavoitteena oli auttaa, rohkaista ja opettaa kaupunkireporttereja, tarinan kertojia ja videokuvaajia kehittämään itse omaa toimintaansa ja jakamaan osaamistaan eteenpäin.


title: Dina (televisiokanava)

text: Kanavan ohjelmistoon kuuluivat muun muassa ohjelmat "Stadi.ON", "Päätöksen äärellä" ja "Panorama".


title: Dina (televisiokanava)

text: Dinan taustalla olivat mediakulttuuriyhdistys m-cult, Forum Virium Helsinki ja Helsingin kaupunki. Forum Virium Helsinki toimi palvelun vastaavana tuottajana.


title: Orvar Bergmark

text: Orvar Bergmark (16. marraskuuta 1930 – 10. toukokuuta 2004) oli ruotsalainen jalkapalloilija ja jääpalloilija. Hän saavutti jalkapallossa MM-hopeaa vuonna 1958, ja tuona vuonna hänet valittiin maailman parhaaksi puolustajaksi ja hänelle myönnettiin Guldbollen-palkinto. Hän pelasi jalkapallossa 94 maaottelua ja jääpallossa 20 maaottelua.


title: Orvar Bergmark

text: Bergmark edusti molemmissa lajeissaan Örebro SK:ta ja AIK:ta sekä jalkapallossa lisäksi italialaista AS Romaa.


title: Einar Ask

text: Einar Ask (6. kesäkuuta 1909 – 23. tammikuuta 1982) oli ruotsalainen jääpalloilija. Keskushyökkääjänä pelannut Ask oli 1930-luvulla maansa parhaita pelaajia. Hän pelasi maajoukkueessa 16 maaottelua: 12 Suomen A-joukkuetta, kaksi Suomen B-joukkuetta ja kaksi Norjaa vastaan. Hän voitti kolme Ruotsin-mestaruutta: vuonna 1933 IFK Uppsalan sekä vuosina 1945 ja 1946 Sandvikens AIK:n joukkueessa.


title: Walking in Rhythm

text:
Walking in Rhythm on yhdysvaltalaisen The Blackbyrds -soul-yhtyeen singlejulkaisu vuodelta 1974. Levy-yhtiö on Fantasy Records, joka on toiminut Kalifornian Berkeleyssä. Singlen on tuottanut Donald Byrd Blackbyrd Productions -yhtiöstä. Kappaleiden julkaisija on Blackbyrd Music – BMI.
Single on esitelty Soundin numerossa 5/1975. Sen mukaan The Blackbyrds tunnetaan hyvän musiikin tekijänä. Kääntöpuolen soitinkappale on arvioijan mielestä kiinnostavampi vaikka se voisi olla amerikkalaisen televisiosarjan tunnussävel. Kappaleella kuultava jazzkitara tuo arvioijan mieleen Wes Montgomeryn tyylin ja toisaalta John Mayallin "Jazz Blues Fusion" -albumin vuodelta 1972.


title: Fly

text: Fly voi tarkoittaa esimerkiksi seuraavia:


title: Olavi Kuronen

text: Eino Olavi Kuronen (22. tammikuuta 1923 Maaninka – 8. tammikuuta 1989) oli suomalainen mäkihyppääjä.


title: Olavi Kuronen

text: Kuronen kilpaili kolmissa arvokilpailuissa: Rumfordin MM-kisoissa 1950 hän sijoittui 12:nneksi, Oslon olympialaisissa 1952 hän oli jälleen kahdestoista, ja Falunin MM-kisoissa 1954 hän päätyi 13:nneksi. Hän voitti Suomen ja Yhdysvaltain mestaruudet vuonna 1950, Puijon kilpailun vuosina 1950 ja 1951 sekä Ounasvaaran kilpailun vuonna 1951. Hän saavutti SM-hopeaa vuosina 1949, 1951 ja 1954. Salpausselällä hän sijoittui kolmanneksi vuonna 1952.


title: Yrjö Kivivirta

text: Yrjö Kivivirta (s. 2. elokuuta 1906 Fiskars) oli suomalainen mäkihyppääjä.


title: Yrjö Kivivirta

text: Kivivirta sijoittui Lahden MM-kisoissa 1926 mäkihypyssä parhaana suomalaishyppääjänä viidenneksi. Hän voitti Suomen-mestaruuden vuonna 1931 ja saavutti SM-hopeaa vuonna 1926. Puijon kilpailun hän voitti vuosina 1929 ja 1933. Salpausselän Kisoissa hän sijoittui toiseksi vuonna 1923 ja kolmanneksi vuonna 1927.


title: Yrjö Kivivirta

text: Yhdistetyssä hän saavutti SM -hopeaa SM-hopeaa vuonna 1926 ja SM-pronssia vuonna 1927. Hänen poikansa Klaus Kivivirta (s. 1931) kilpaili mäkihyppääjänä 1950-luvulla.


title: Turan Dursun

text: Turan Dursun (1934 – 4. syyskuuta 1990) oli turkkilainen ateistinen ajattelija, kirjailija, kolumnisti ja uskostaan luopunut mufti. Hän kirjoitti useita teoksia, joissa muun muassa esitetään ankaraa arvostelua islamia kohtaan. Hän kärsi jatkuvasta uhkailusta ja kuoli lopulta henkirikoksen uhrina Istanbulissa.


title: Turan Dursun

text: Dursunin isä oli harras muslimi, joka motivoi poikaansa uskonnollisen uran luomiseen. Dursunista tuli mufti vuonna 1958. Työskennellessään Sivasissa hän muun muassa radikaalisti salli imaamien osoittavan kunnioitusta Mustafa Kemal Atatürkille kiitokseksi armeijan imaamien konferenssimatkoille tuomista ruokapaketeista. Hän piti tärkeänä imaamien muutakin kuin uskonnollista kouluttamista. Dursun sai jo muftina toimiessaan paitsi paljon seuraajia, myös paljon vihollisia ja uhkauksia; hän joutuikin lähtemään Sinopin kaupunkiin. Muftina toimimisen hän lopetti vuonna 1966.


title: Turan Dursun

text: Dursun kertoi Şule Perinçekin haastattelussa eräästä varhaisimmista hetkistään, jolloin oli epäillyt Jumalan olemassaoloa. Dursun oli 11-vuotiaana ollut ihastunut Safi-nimiseen tyttöön, jonka isosisko Sabo oli vammainen. Unessaan hän näki Jumalan ja tiedusteli tältä, miksi tämä oli luonut Maan eikä pelkkää taivasta ja että miksi Sabo oli "vammainen" ja Safi "kaunis". Samassa haastattelussa Dursun mainitsi suhtautuneensa Jumalan käsitteeseen aina kyseenalaistaen. Siirtyminen ateismiin tapahtui kuitenkin hiljalleen.


title: Turan Dursun

text: Dursunin toimiessa muftina suunniteltiin hänen esittelemistään paaville. Hänestä haluttiin antaa älyllinen vaikutelma, joten hän alkoi perehtyä kristinuskoon. Verratessaan laajaa islamtietoisuuttaan kristilliseen informaatioon hän alkoi suhtautua uskontoonsa epäluuloisesti. Hän päätteli, että jos Jumala on olemassa, hän ei ole sellainen, joksi islam hänet kuvailee. Dursun alkoi tutkia myös antropologiaa ja uskoa ihmisen kehittymiseen miljoonien vuosien evolutiivisen prosessin tuloksena. Hän vietti jonkin aikaa sitoutumattomana teistinä, mutta hylkäsi sitten jumaluskon täysin.


title: Turan Dursun

text: Luovuttuaan muftin asemasta Dursun asui Istanbulissa. Hän toimi Turkin radio- ja televisioyhtiön (TRT) palveluksessa vuoteen 1982. Vuonna 1987 hän tutustui kansallismieliseen ja sosialistiseen poliitikko Doğu Perinçekiin, joka toimitti "2000'e Doğru" -lehteä. Dursunista tuli sen kolumnisti. Hän kirjoitti myös muihin julkaisuihin. Hän julkaisi suuren määrän kirjoja, joihin lukeutuu "Muqaddimahin" turkinkielinen käännös. Dursunin merkittävä saavutus oli islamin avaaminen sisäiselle kritiikille joukkoviestimien avulla.


title: Turan Dursun

text: Kaksi miestä ampui Dursunin tämän lähdettyä ulos kotoaan Aasian puoleisessa Istanbulissa. Surma on yhä epäselvä.


title: Nikolai Zujev

text: Nikolai Vladimirovitš Zujev (; s. 7. toukokuuta 1967 Dnepropetrovsk, Ukrainan SNT) on venäläinen entinen sulkapalloilija.


title: Nikolai Zujev

text: Zujev voitti vuoden 1994 EM-kilpailuissa nelinpelistä hopeaa Andrei Antropovin kanssa. Hän osallistui olympialaisiin ensimmäistä kertaa Atlantassa 1996, jolloin hän putosi sekanelinpelissä Marina Jakuševan kanssa ensimmäisellä kierroksella, mutta pääsi Antropovin kanssa nelinpelissä puolivälieriin saakka. Zujev eteni nelinpelissä Stanislav Puhovin kanssa kolmannelle kierrokselle MM-kisoissa 2003, mutta putosi Jakuševan kanssa sekanelinpelissä heti ensimmäisellä kierroksella Ateenan olympialaisissa 2004. Zujev ja Jakuševa hävisivät ensimmäisen ottelunsa myös Euroopan-mestaruuskilpailuissa 2004, joissa Zujev osallistui myös nelinpeliin, jossa hän pääsi toiselle kierrokselle Puhovin parina.


title: Aleksandr Kokorinov

text: Aleksandr Filippovitš Kokorinov (, 10. heinäkuuta 1726 Tobolsk – 21. maaliskuuta 1772 Pietari) oli venäläinen arkkitehti.


title: Aleksandr Kokorinov

text: Aleksandr Kokorinov opiskeli Tobolskissa ja Dmitri Uhtomskin arkkitehtikoulussa Moskovassa. Hänen varhaiset työnsä edustavat barokkia. Niistä merkittävin on Kirill Razumovskin palatsi Moskovan Petrovsko-Razumovskojessa.


title: Aleksandr Kokorinov

text: Vuonna 1754 Kokorinov muutti Pietariin. Vuonna 1761 hänestä tuli Pietarin taideakatemian johtaja, vuonna 1765 professori ja vuonna 1769 rehtori. Arkkitehdin varhaista klassismia edustavia töitä ovat Razumovskin palatsi Pietarissa ja taideakatemian rakennus, jotka hän suunnitteli yhdessä Jean-Baptiste Vallin de la Mothen kanssa. Niille on ominaista rationaalisuus ja geometrisyys, julkisivun maltillinen koristelu sekä antiikin mallien mukaiset pylväiköt. Kokorinovin kuolemaa vuonna 1772 on epäilty itsemurhaksi, sillä häntä vastaan oli esitetty perättömiä syytöksiä taideakatemian varojen väärinkäytöstä.


title: Louisianan osto

text: Louisianan osto (, : suom. Louisianan myynti) oli tapahtuma, jossa Yhdysvallat Thomas Jeffersonin johdolla osti Mississippijoen länsipuolella sijainneen Ranskan Louisianan vuonna 1803. Louisianan oston myötä Yhdysvaltain pinta-ala kaksinkertaistui ja sen materiaalinen ja strateginen vaikutusvalta kasvoi merkittävästi.


title: Louisianan osto

text: Ranska vakiinnutti 1600- ja 1700-lukujen aikana tutkimusmatkailijoiden ja siirtokuntien avulla valtansa Mississippijoen ja Mississippilaakson ympäristössä. Ranskalaisten hallinta alueella koki ensimmäisen suuren kolauksensa seitsenvuotisen sodan yhteydessä. Sodan päätteeksi Ranska luovutti vuonna 1762 Mississippijoen länsipuolella sijainneet alueet Espanjalle ja pian tämän jälkeen käytännössä katsoen kaikki loput Pohjois-Amerikan siirtomaa-alueensa Britannialle.


title: Louisianan osto

text: Espanjalaisten valta Mississippijoen länsipuolella osoittautui kuitenkin lyhytikäiseksi. Ranskassa valtaan noussut Napoleon vaati vuonna 1800, että Espanjan kuningas Kaarle IV luovuttaa alueen takaisin Ranskalle. Kaarle IV suostui vaatimukseen ja salainen San Ildefonson sopimus alueen luovuttamisesta Ranskalle allekirjoitettiin seuraavan vuoden maaliskuussa, joskin Napoleon otti alueen käytännössä hallintaansa vasta vuonna 1802. Sopimuksen salaisen luonteen vuoksi Yhdysvalloissa ei heti huomattu, että alueen hallinta oli siirretty espanjalaisilta ranskalaisille. Sopimuksen yhteydessä Napoleon lupasi Kaarlelle, ettei Ranska tulisi myymään aluetta enää kolmannelle osapuolelle. Lupaus osoittautui kuitenkin hyvin lyhytaikaiseksi.


title: Louisianan osto

text: Yhdysvaltalaisten kannalta Ranskan Louisianan tilanne oli hankala, koska yhdysvaltalaiset uudisasukkaat olivat levittäytyneet Mississippijoen lähialueille. Espanja ja Yhdysvallat olivat vuonna 1795 tehneet sopimuksen, jossa yhdysvaltalaiset uudisasukkaat saivat käyttää Mississippijokea ja sen varrella sijainnutta suurta New Orleansin satamaa ilman erillistä korvausta. Siirtolaisten lisäksi Yhdysvallat oli kiinnostunut Louisianan alueesta, koska alue toimi strategisesti tärkeänä väylänä Meksikonlahdelle. Lisäksi voimakkaana valtiona pidetyn Ranskan asettumista New Orleansiin pidettiin Yhdysvalloissa sotilaallisena uhkana.


title: Louisianan osto

text: Yhdysvaltain presidentti Thomas Jefferson antoi Yhdysvaltain Ranskan-lähettiläs Robert R. Livingstonille tehtäväksi lähestyä Napoleonin hallintoa Louisianaa koskien. Livingstonin tehtävänä oli ensisijaisesti estää alueen siirtyminen Espanjalta Ranskalle ja jos siirto oli jo tehty, niin aloittaa neuvottelut vähintäänkin New Orleansin kaupungin ostamiseksi Yhdysvalloille. Neuvottelut osoittautuivat kuitenkin pitkiksi ja hankaliksi. Tilannetta ei helpottanut, että vuonna 1802 Espanja ilmoitti irtisanoutuvansa Mississippijoen vapaan käytön mahdollistaneesta San Lorenzon sopimuksesta. Livingston pelkäsi sopimuksen purkautumisen olleen todellisuudessa Napoleonin päätös ja että Napoleon saattaisi seuraavaksi sulkea joen kokonaan yhdysvaltalaisilta. Tämän vuoksi Livingston ilmoitti julkisesti, että hänen mielestään Yhdysvaltain tulisi harkita yhteistyön tekemistä myös Britannian kanssa.


title: Louisianan osto

text: Napoleon alkoi vakavissaan neuvottelemaan Louisianan myymisestä Yhdysvaltojen kanssa vuonna 1803. Huhtikuussa Jefferson lähetti entisen lähettilään James Monroen Pariisiin neuvottelemaan yhdessä Livingstonin kanssa. Monroe sai Jeffersonilta valtuudet tarjota New Orleansin kaupungista ja Floridan länsiosista Ranskalle korkeintaan 10 miljoonaa dollaria. Ranskan edustajana neuvotteluissa toimi Ranskan valtiovarainministeri François Barbé-Marbois. Neuvottelujen päästyä kunnolla käyntiin asiat sujuivat nopeasti. Ranska tarjosi Yhdysvalloille koko Louisianan aluetta 15 miljoonalla dollarilla. Monroe ja Livingston hyväksyivät tarjouksen siitä huolimatta, että se ylitti heille annetut valtuudet.


title: Louisianan osto

text: Napoleonin päätökselle myydä alue Yhdysvalloille on esitetty useita erilaisia perusteita. Keltakuume aiheutti Ranskan armeijalle tappioita Santo Domingon siirtokunnassa ja Ranskan taloudellinen tilanne oli tiukka. Lisäksi Napoleon ei halunnut Yhdysvaltojen lähentyvän Britannian kanssa, sillä seuraava sota Ranskan ja Britannian välillä näytti jo väistämättömältä.


title: Louisianan osto

text: Osapuolet allekirjoittivat sopimuksen Louisianan myynnistä Yhdysvalloille 2. toukokuuta 1803, joskin sopimusteksteihin päivämääräksi kirjattiin 30. huhtikuuta. Sopimuksen mukaan Ranskan tuli luovuttaa Louisianan alue Yhdysvalloille sellaisena kuin se oli alueen saanut aiemmin Espanjalta. Alueelle ei oltu sopimuksessa määritelty tarkkoja rajoja, minkä vuoksi oli esimerkiksi epäselvää, kuuluiko Floridan länsiosa sopimuksen myötä Yhdysvalloille vai ei (tämä kiista saatiin päätökseensä erillisen Adamsin–Onísin sopimuksen myötä vuonna 1819). Vastineeksi alueluovutuksista Yhdysvallat maksoi Ranskalle suoraan 11,25 miljoonaa dollaria ja mitätöi Ranskan velkoja 3,75 miljoonan dollarin arvosta. Ranskalle maksamansa osuuden lisäksi Yhdysvaltojen on arvioitu joutuneen maksamaan erilaisina sopimuksiin liittyvinä oheiskuluina vielä yli 12 miljoonaa dollaria lisää.


title: Louisianan osto

text: Yhdysvaltain senaatti hyväksyi Louisianan ostamisen äänin 24-7. Ennen senaatin käsittelyä Yhdysvalloissa oli keskustelua siitä, oliko uuden alueen ostaminen perustuslain vastaista vai ei. Esimerkiksi presidentti Jefferson piti aluksi mahdollisena, että ennen ostoksen hyväksymistä Yhdysvaltain perustuslakiin tulisi tehdä erillinen lisäys asian suhteen. Yleinen mielipide kuitenkin tuki Louisianan ostamista ja lopulta se vietiinkin läpi ilman muutoksia perustuslakiin.


title: Louisianan osto

text: Louisianan ostamisen myötä Yhdysvaltain alue kaksinkertaistui, ja Louisianan ostaminen onkin yhä Yhdysvaltain historian suurin yksittäinen laajeneminen. Louisiana toimi myös lähtölaukauksena Yhdysvaltain myöhemmälle laajenemiselle kohti Pohjois-Amerikan länsirannikkoa. Lisäksi Louisianan ostaminen vahvisti merkittävästi Yhdysvaltoja materiaalisesti ja strategisesti.


title: Razumovskin palatsi

text: Razumovskin palatsi () on vuosina 1762–1766 pystytetty rakennusmuistomerkki Pietarin keskustassa Venäjällä. Barokin ja klassismin siirtymävaihetta edustavan rakennuksen ovat suunnitelleet Aleksandr Kokorinov ja Jean-Baptiste Vallin de la Mothe.


title: Razumovskin palatsi

text: Moikajoen rannalla sijaitseva palatsi rakennettiin Ukrainan viimeistä hetmania ja Venäjän tiedeakatemian presidenttiä Kirill Razumovskia varten. Tontin perällä sijaitsevaa päärakennusta reunustavat myöhemmin uudelleen rakennetut siipirakennukset, jotka yhdessä kiviaidan ja joonialaisten pylväiden koristaman pääportin kanssa muodostavat suljetun etupihan. Barokin vaikutus näkyy pyöreissä ikkunoissa, runsaassa veistoskoristelussa, pehmeissä muodoissa ja keskiportiikin yläpuolella kohoavassa korkeassa attikassa. Klassismia edustaa ulospäin vedetty korinttilainen pylväikkö. Samankaltainen pylväikkö koristaa myös rakennuksen takajulkisivua. Sisätilojen alkuperäistä barokkikoristelua on säilynyt vain pääsisäänkäynnin porraskäytävässä. Palatsin yhteyteen kuulunutta muotopuutarhaa on jäljellä sen itäpuolella, jossa Andrei Voronihinin suunnittelema valurauta-aita erottaa sen Kazaninkadusta.


title: Razumovskin palatsi

text: 1700-luvun lopussa valtio osti palatsin ja luovutti sen Pietarin löytölastenhuoneelle. 1800-luvulla siinä toimi Nikolain orpolasten instituutti. Nykyään Razumovskin palatsi on vuonna 1918 perustetun Hertzenin pedagogisen yliopiston päärakennus. Rakennuksen edessä on vuonna 1961 pystytetty pedagogi Konstantin Ušinskin muistomerkki.


title: Razumovskin palatsi

text: Palatsin osoite on Moikan rantakatu 48 Nevan valtakadun vieressä. Lähin metroasema on Nevski prospekt.


title: Georgie Cupidon

text: Georgie Winsley Cupidon (s. 10. marraskuuta 1981) on seychelliläinen sulkapalloilija.


title: Georgie Cupidon

text: Cupidon voitti vuonna 2007 Afrikan kisoissa kultaa sekanelinpelistä Juliette Ah-Wanin kanssa. He kuitenkin hävisivät saman vuoden MM-kilpailuissa heti ensimmäisellä kierroksella Filippiinien Kennevic ja Kennie Asuncionille. Cupidon ja Ah-Wan pelasivat myös Pekingin olympialaisissa 2008, mutta hävisivät jälleen ensimmäisen ottelunsa.


title: Georgie Cupidon

text: Cupidonin paras sijoitus BWF:n ranking-listalla on sekanelinpelin 131. tila vuodelta 2009.


title: Pietarin löytölastenhuone

text: Pietarin löytölastenhuone () oli keisarillisella Venäjällä toiminut aviottomina syntyneiden, orpojen ja köyhälistön lasten kasvatuslaitos.


title: Pietarin löytölastenhuone

text: Ivan Betskoin aloitteesta vuonna 1770 perustettu kasvatuslaitos rahoitettiin pelikorttimonopolin, yksityishenkilöiden avustusten ja erilaisten veroluonteisten maksujen avulla. Synnytyksen ja mahdollisen imetysvaiheen jälkeen suurin osa lapsista lähetettiin Pietarin, Pihkovan ja Novgorodin läänien talonpoikaisperheisiin, joille maksettiin heidän ylläpidostaan viidenteentoista ikävuoteen saakka. Suomen suuriruhtinaskunnassa pietarilaisten kasvattilasten hoidosta luovuttiin vuonna 1859.


title: Pietarin löytölastenhuone

text: 1700-luvulla 80–90 % lapsista kuoli ensimmäisen elinvuotensa aikana. 1800-luvun loppuun mennessä luku laski 10–20 prosenttiin. 1880-luvun aikana Pietarin löytölastenhuoneelle tuotiin yhteensä 95 000 lasta, joista valtaosa oli aviottomina syntyneitä. Kaksikymmenvuotiaiksi saakka Pietarin ja Moskovan kasvattilapsista eli 10–13 %. Hoidokkien suuren kuolleisuuden lisäksi järjestelmä aiheutti ongelmia maaseutuväestön keskuudessa. Suomessa ja Inkerinmaalla todettiin, että kasvattilasten pitäminen levittää syfilistä, lisää perheen omien lasten kuolleisuutta ja aiheuttaa ”sopimatonta käytöstä imettäjiksi aikovien naimattomien naisten keskuudessa”.


title: Pietarin löytölastenhuone

text: Eloon jääneet lapset saivat alkeis- tai harvemmin keskikoulutuksen. Löytölastenhuoneen yhteydessä toimi vuonna 1811 perustettu kätilöopisto, lastenhoitajakoulu (1851), välskäriopisto (1854), opettajankoulutuslaitos (1864, vuodesta 1867 opettajaseminaari) ja naisten opisto (1867). Laitos lakkautettiin lokakuun vallankumouksen jälkeen ja sen tehtävät siirrettiin valistusasiain ja terveydenhuollon kansankomissariaateille.


title: Jonas Gahr Støre

text: Jonas Gahr Støre (s. 25. elokuuta 1960 Oslo, Norja) on norjalainen poliitikko (Arbeiderpartiet) ja Jens Stoltenbergin toisen hallituksen ulkoministeri.


title: Jonas Gahr Støre

text: Støre on aiemmin työskennellyt Norjan Punaisen Ristin johdossa. Hänen huomattava varallisuutensa on peräisin hänen vanhempiensa perustaman yrityksen myynnistä 1970-luvulla.


title: Arekoliini

text: Arekoliini on arekapalmusta eli betelpalmusta ("Areca catechu") löytyvä kolinerginen alkaloidi. Arekoliini stimuloi molempia asetyylikoliinireseptorin alatyyppejä, nikotiini- ja muskariinireseptoreita, ja sillä on lievästi euforisoivia vaikutuksia.


title: Li Li (sulkapalloilija)

text: Li Li (s. 7. heinäkuuta 1983 Kiina) on singaporelainen sulkapalloilija.


title: Li Li (sulkapalloilija)

text: Li syntyi Kiinassa vuonna 1983, mutta muutti vuonna 1997 Singaporeen. Hän voitti Kansainyhteisön kisoissa 2002 kaksinpelissä kultaa nujerrettuaan finaalissa Englannin Tracey Hallamin. Li kuitenkin hävisi Ateenan olympialaisissa 2004 jo ensimmäisellä kierroksella kiinalaiselle Gong Ruinalle. Li pääsi MM-kisoissa kolmannelle kierrokselle vuonna 2005 ja toiselle kierrokselle vuosina 2006 ja 2007.


title: RN Euridice (1828)

text: RN Euridice () oli alun perin Sardinian laivaston fregatti, joka osallistui Tunisian sotatoimiin 1832, Triesten sulkuun 1848 ja Krimin sotaan 1855. Se liitettiin 1861 Regia Marinaan eli Italian kuningaskunnan laivastoon. Alus poistettiin palveluksesta 1869.


title: Poju

text: Poju voi tarkoittaa seuraavia henkilöitä:


title: Georgi Koval

text: Georgi Abramovitš Koval (, 25. joulukuuta 1913 – 31. tammikuuta 2006), syntyjään Žorž Abramovitš Koval, oli neuvostoliittolainen tiedustelu-upseeri. Venäläisten lähteiden mukaan Kovalin soluttautuminen Manhattan-projektiin GRU-agenttina vähensi radikaalisti kehitysaikaa, jonka Venäjä tarvitsi ydinaseiden valmistamiseen.


title: Georgi Koval

text: Koval syntyi juutalaiseen maahanmuuttajaperheeseen Sioux Cityssä, Iowassa, Yhdysvalloissa. Kasvettuaan täysi-ikäiseksi hän matkusti pian Neuvostoliittoon Juutalaisten autonomiselle alueelle lähelle Kiinan rajaa. Siellä Koval värvättiin paikalliseen tiedusteluorganisaatioon, GRU:hun, jossa hänet koulutettiin ja nimettiin koodinimellä Delmar. Hän palasi Yhdysvaltoihin vuonna 1940 ja siirtyi siellä armeijaan kolme vuotta myöhemmin. Koval työskenteli ydinvoimaan erikoistuneissa tukimuslaboratorioissa, joista hän luovutti Venäjän hallinnon mukaan informaatiota Neuvostoliitolle. Tiedot käsittelivät valmistusmenetelmiä, Yhdysvaltojen ydinaseiden tuotantopisteiden sijainteja sekä poloniumin, plutoniumin ja uraanin osuuksia yhdysvaltalaisissa ydinaseissa. Sodan jälkeen Koval lähti lomailemaan Eurooppaan, mutta ei koskaan palannut takaisin Yhdysvaltoihin. Vuonna 2007 Venäjän presidentti Vladimir Putin palkitsi Kovalin postuumisti Venäjän federaation sankari -arvonimellä hänen "rohkeudestaan ja sankarillisuudestaan suorittaessaan erityistä tehtävää."


title: Tiiskeri (laiva)

text: Tiiskeri on ensimmäinen suomalainen ”supertankkeri” eli hyvin suurikokoinen öljysäiliöalus. Se on rakennettu vuonna 1969. Sisaralus "Enskeri" valmistui vuotta myöhemmin.


title: Tiiskeri (laiva)

text: "Tiiskeri" rakennettiin vuonna 1969 Rheinstahl Nordseewerkessa. Se sai uudeksi nimekseen "Bonito" vuonna 1986 ja "Mandalay" vuonna 1989. Alus romutettiin vuonna 1992.


title: Tiiskeri (laiva)

text: Nesteen supertankkeri saapui Sköldvikiin vastatuulessa. Yle Elävä arkisto.


title: The Hall of the Olden Dreams

text: The Hall of the Olden Dreams on espanjalaisen power metal -yhtye Dark Moorin toinen albumi, joka julkaistiin vuonna 2000.


title: Miro Aaltonen

text: Miro Aaltonen (s. 7. kesäkuuta 1993 Joensuu) on suomalainen jääkiekkoilija, joka pelaa KHL-joukkue Vitjaz Podolskissa. Hän on pelipaikaltaan keskushyökkääjä, mutta Aaltonen osaa pelata myös laidassa.


title: Miro Aaltonen

text: Jokipoikien kasvattama Aaltonen aloitti luistelukoulun kolmevuotiaana. Hän sijoittui kaudella 2008–2009 tehoilla 25+23=48 C-nuorten SM-sarjan runkosarjan maalipörssissä toiseksi ja pistepörssissä kolmanneksi. Aaltonen voitti myös tehoilla 12+14=26 koko C-nuorten SM-sarjan karsintojen piste- ja maalipörssin. Yhtä paljon tehopisteitä tekivät myös Jokereiden Aleksi Rekonen (myös jaettu maalipörssin voitto) ja Kärppien Markus Granlund. Kaudeksi 2009–2010 Aaltonen siirtyi Jokipoikien C-nuorista suoraan Espoo Bluesin A-nuoriin, joiden toiseksi paras pistemies hän oli tehoilla 12+15=27 Lasse Uusivirran jälkeen. Aaltonen palkittiin joulukuun 2009 A-nuorten SM-liigan kuukauden nuorena pelaajana. Hän vahvisti osan kaudesta myös Bluesin B-nuoria ja oli kevään 2010 pudotuspeleissä joukkueen paras pistemies tehoilla 6+7=13.


title: Miro Aaltonen

text: Kaudella 2010–2011 Aaltonen pelasi loukkaantumisen takia A-nuorten runkosarjassa vain 12 ottelua, mutta hän palasi loppukaudesta kokoonpanoon ja voitti keväällä 2011 A-nuorten hopeaa. Aaltonen vahvisti myös kahden runkosarja- ja playoff-ottelun verran Bluesin B-nuoria, jotka voittivat Suomenmestaruuden.


title: Miro Aaltonen

text: Atlant varasi Aaltosen 45. pelaajana . Kaudeksi 2011–2012 hänet nostettiin yksivuotisella sopimuksella Bluesin SM-liigarinkiin. Elokuussa 2011 Aaltonen jatkoi sitä kevääseen 2013 saakka. Hän teki liigadebyyttinsä kauden kolmannessa ottelussa 21. syyskuuta 2011 vieraissa JYPiä vastaan ja sai ottelussa jääaikaa 6.53 minuuttia. Ensimmäisen SM-liigamaalinsa Aaltonen teki 18. tammikuuta 2012 vieraissa Jokereita vastaan. Yhteensä hänen tulokaskautensa toi 26 runkosarjaottelussa tehot 1+1=2, jotka Aaltonen teki myös kevään 2012 pudotuspelien kymmenessä ottelussaan. Hän pelasi kauden 2011–2012 aikana myös neljä Mestis-ottelua lainalla kasvattajaseurassaan Jokipojissa loka- ja marraskuussa 2011. Aaltonen teki Mestis-uransa avausottelussa 12. lokakuuta 2011 Heinolan Peliittoja vastaan kolme syöttöpistettä. Bluesin A-nuorissa hän teki 14 runkosarjaottelussa 27 tehopistettä. Näin ollen Aaltonen teki koko A-nuorten SM-liigasta eniten pisteitä ottelua kohden.


title: Miro Aaltonen

text: Aaltonen otti kaudella 2012–2013 ison askeleen eteenpäin SM-liigassa ja hän teki 15 ensimmäisessä ottelussaan kahdeksan maalia. Kaikkiaan Aaltonen teki kauden aikana 32 runkosarjaottelussa tehot 11+5=16, kunnes hänen kautensa todettiin päättyneeksi nilkkavamman takia alle 20-vuotiaiden MM-kilpailuissa joulukuussa 2012. Aaltonen kuitenkin kuntoutui toipui pelikuntoon juuri ennen A-nuorten kevään 2013 pudotuspelien alkua. Hän vahvisti loppukevään Bluesin A-nuoria, jotka voittivat kauden päätteeksi SM-hopeaa. Aaltonen teki lokakuussa 2012 kaksivuotisen jatkosopimuksen Bluesin kanssa. Huhtikuussa 2013 sitä jatkettiin vuodella kevääseen 2015 saakka.


title: Miro Aaltonen

text: Anaheim Ducks varasi Aaltosen kuudennella kierroksella 177. pelaajana . Hänestä tuli kaikkien aikojen toinen NHL:ään varattu joensuulaiskasvatti vuonna varatun Markku Kyllösen jälkeen.


title: Miro Aaltonen

text: Aaltonen onnistui tekemään kauden 2013–2014 avauskierroksella 12. syyskuuta 2013 liigauransa ensimmäisen kypärätempun Turun Palloseuraa vastaan. Hän viimeisteli sen iskettyään Bluesille jatkoajalla ottelun 4-3-voittomaalin. Aaltonen palkittiin ottelun "Ilta-Sanomien" kolmen tähden tähtipelaajana. Kaikkiaan Aaltonen teki kauden 60 runkosarjaottelussa tehot 13+16=29, joilla hän oli joukkueen kolmanneksi paras maalintekijä ja neljänneksi paras pistemies. Kaudella 2014–2015 Aaltonen jakoi Bluesin sisäisen pistepörssin kolmannen sijan Ville Korhosen kanssa tehoilla 16+21=37.


title: Miro Aaltonen

text: Kaudeksi 2015–2016 Aaltonen siirtyi kaksivuotisella sopimuksella Oulun Kärppiin, jota valmensi hänelle Bluesista tuttu Lauri Marjamäki. Aaltonen jakoi tehoilla 15+20=35 Kärppien sisäisen maalipörssin toisen sijan Mika Pyörälän ja Julius Junttilan kanssa sekä sijoittui sisäisessä pistepörssissä neljänneksi. Hän voitti kauden päätteeksi SM-pronssia. Aaltonen voitti kauden aikana myös Mestarien liigan hopeaa. Hän ei kuitenkaan pelannut Kärpissä toista sopimuskauttaan, vaan siirtyi kaudeksi 2016–2017 KHL-joukkue Vitjaz Podolskiin. Aaltonen oli joukkueen kolmanneksi paras pistemies tehoilla 19+25=44. Hän oli myös koko liigan tehokkain suomalaispelaaja.


title: Miro Aaltonen

text: Maaliskuussa 2017 Aaltonen teki vapaana agenttina tulokassopimuksen NHL-joukkue Toronto Maple Leafsin kanssa. Hänet lähetettiin syksyn harjoitusleirin päätteeksi AHL-joukkue Toronto Marliesin vahvuuteen. Aaltonen pelasi siellä koko kauden tehden 64 runkosarjaottelussa tehot 20+23=43 ja 20 playoff-ottelussa tehot 4+9=13. Hän oli runkosarjassa Marliesin kolmanneksi paras maalintekijä ja neljänneksi paras pistemies. Aaltonen voitti kauden päätteeksi Calder Cupin.


title: Miro Aaltonen

text: Kaudeksi 2018–2019 Aaltonen palasi vuoden mittaisella sopimuksella Vitjaz Podolskin KHL-joukkueeseen.


title: Miro Aaltonen

text: Aaltonen edusti Suomea MM-kilpailuissa vuonna 2017. Yhteensä hän on pelannut 24 A-maaottelua tehopistein 8+4=12. Aaltonen teki A-maajoukkuedebyyttinsä 3. marraskuuta 2016 Karjala-turnauksessa Hartwall Arenalla Venäjää vastaan. Hän teki ottelussa myös ensimmäisen A-maajoukkuemaalinsa ylivoimalla. Aaltoselle aukesi paikka turnaukseen Teemu Hartikaisen loukkaantumisen myötä. Hänet nimettiin seuraavan kerran A-maajoukkueeseen reilu kuukautta myöhemmin Channel One Cupiin, jonka piste- ja maalipörssin Aaltonen voitti tehoilla 4+1=5.


title: Miro Aaltonen

text: Aaltonen pelasi myös alle 20-vuotiaiden MM-kilpailuissa vuosina 2012 ja 2013. Noista jälkimmäinen turnaus päättyi hänellä nilkkavamman takia avausotteluun Latviaa vastaan, jossa Aaltonen onnistui tekemään ennen loukkaantumistaan tehot 2+1=3. Hän voitti myös 75% kaikista aloituksistaan, mikä jäi koko turnauksen parhaaksi lukemaksi. Aaltonen palkittiin Suomen ottelun parhaana pelaajana.


title: Miro Aaltonen

text: Aaltonen pelasi myös alle 18-vuotiaiden MM-kilpailuissa vuonna 2011. Hän jakoi neljällä osumallaan Suomen sisäisen maalipörssin voiton Joel Armian ja Miikka Salomäen kanssa. Aaltonen pelasi myös World U-17 Hockey Challengessa vuonna 2010. Hän on kuulunut sekä alle 20-vuotiaiden että alle 17-vuotiaiden maajoukkueen kapteenistoon.


title: Miro Aaltonen

text: Aaltonen on kolmannen polven pääsarjakiekkoilija. Hänen isänsä Ari Aaltonen pelasi SM-liigaa kahden ottelun verran Porin Ässissä kaudella 1981–1982, mutta suurimman osan urastaan kuitenkin I-divisioonaa Joensuun Kiekko-Pojissa. Ari Aaltonen valmensi Miroa useita vuosia Jokipoikien junioreissa. Arin isä Heikki Aaltonen pelasi 1950-luvulla SM-sarjaa Rauman Lukossa.


title: Miro Aaltonen

text: Miro Aaltosen sisaret Reetu ja Anniina ovat pelanneet myös jääkiekkoa. Hän harrasti lapsena myös jalkapalloa.


title: Joonas Valkonen

text: Joonas Valkonen (s. 3. kesäkuuta 1993 Vantaa) on suomalainen jääkiekkopuolustaja, joka pelaa Ruotsin toiseksi korkeimmalla sarjatasolla HockeyAllsvenskan-joukkue Tingsryds AIF:ssä.


title: Joonas Valkonen

text: Valkonen on Etelä-Vantaan Urheilijoiden kasvatti. Hän pelasi juniorina myös Jokereissa, jossa Valkonen voitti C-nuorten Suomenmestaruuden vuonna 2009 ja hopeaa vuonna 2008. Kaudeksi 2009–2010 Valkonen siirtyi Espoo Bluesin B-nuoriin. Kaudella 2010–2011 hän toimi Bluesin A-nuorten varakapteenina ja voitti keväällä 2011 SM-hopeaa.


title: Joonas Valkonen

text: Kaudeksi 2011–2012 Valkonen nostettiin kaksivuotisella sopimuksella Bluesin SM-liigarinkiin. Joukkue lainasi hänet kauden kynnyksellä Mestis-joukkue KooKoohon marraskuun maaottelutaukoon asti ulottuvalla sopimuksella, kun joukkue tarvitsi korvaajaa loukkaantuneelle Henrik Forsbergille. Valkonen lainattiin sinne uudestaan joulutaukoon asti kestävällä lainasopimuksella marraskuussa 2011, mutta reilu viikkoa myöhemmin Blues kutsui hänet kokoonpanoonsa.


title: Joonas Valkonen

text: Valkonen teki liigadebyyttinsä 29. marraskuuta 2011 ottelussa Pelicansia vastaan, jossa hän sai jääaikaa 9.09 minuuttia. Hän sai ottelussa myös syöttöpisteen Jani Hakanpään tekemään maaliin. Valkosen liigauran avausmaali syntyi seuraavassa ottelussa vieraissa Tampereen Ilvestä vastaan. Loppukaudesta hän murtautui loukkaantumisten myötä Bluesin SM-liigakokoonpanoon ja pelasi sekä runkosarjassa että pudotuspeleissä 13 ottelua. Runkosarjassa syntyi tehot 1+4=5. Valkonen oli myös ylävartalovamman takia muutaman viikon sivussa tammikuussa 2012.


title: Joonas Valkonen

text: Runkosarjan 2012–2013 Valkonen pelasi suurimmaksi osaksi lainalla KooKoossa, yhteensä 34 ottelun verran, mutta hän palasi siirtorakarajan jälkeen taas Bluesin vahvuuteen. Valkonen pelasi kauden aikana SM-liigassa 14 runkosarjaottelua jääden niissä ilman tehopisteitä. Hän kuului loppukaudella pienestä roolistaan huolimatta Bluesin onnistujiin puolustavan puolustajan roolissaan. Valkonen vahvisti myös joukkueen A-nuoria, jotka voittivat kauden päätteeksi SM-hopeaa. Huhtikuussa 2013 hän teki kaksivuotisen jatkosopimuksen Bluesin kanssa.


title: Joonas Valkonen

text: Kaudeksi kaudeksi 2014–2015 Valkonen siirtyi vuoden mittaisella sopimuksella SM-liigan nousijajoukkue Vaasan Sportiin. Kauden 2015–2016 alussa hän siirtyi toistaiseksi voimassa olevalla sopimuksella Mestis-joukkue Mikkelin Jukureihin. Joulukuussa Valkonen teki joukkueen kanssa loppukauden jatkosopimuksen. Hän voitti kauden päätteeksi Mestiksen-mestaruuden. Huhtikuussa 2016 Valkonen teki vuoden mittaisen jatkosopimuksen Jukureiden kanssa, kun joukkue nostettiin SM-liigaan kaudeksi 2016–2017.


title: Joonas Valkonen

text: Valkonen jäi alkukaudella 2016–2017 Jukureiden SM-liigajoukkueessa kokoonpanon ulkopuolelle ja hän pelasi siellä vain yhden ottelun. Lokakuussa 2016 seura lainasi hänet kahden ottelun ajaksi Mestiksen nousijajoukkue Iisalmen Peli-Karhuihin ja sieltä pari viikkoa myöhemmin edelleen toistaiseksi voimassa olevalla sopimuksella Jokipoikiin. Lopula Jukurit purki Valkosen sopimuksen joulukuussa. Päivää myöhemmin hän teki loppukauden kattavan sopimuksen Mestis-joukkue Heinolan Peliittojen kanssa. Tammikuussa 2017 Valkonen kuitenkin päätti lähteä ulkomaille ja hän teki loppukauden sopimuksen Saksan toiseksi korkeimmalla sarjatasolla DEL2-liigassa pelaavan Starbulls Rosenheimin kanssa. Joukkueen kausi päättyi putoamiseen Oberligaan.


title: Joonas Valkonen

text: Syksyllä 2017 Valkonen harjoitteli Kiekko-Vantaan mukana ja hän teki joukkueen kanssa kauden 2016–2017 kynnyksellä vuoden mittaisen sopimuksen. Helmikuussa 2018 Valkonen kuitenkin jätti Kiekko-Vantaan ja siirtyi loppukauden sopimuksella Ruotsin toiseksi korkeimmalle sarjatasolle HockeyAllsvenskan-joukkue Tingsryds AIF:ään.


title: Joonas Valkonen

text: Valkonen pelasi alle 18-vuotiaiden MM-kilpailuissa vuonna 2011. Hänet valittiin turnauksessa Saksaa vastaan pelatun ottelun parhaaksi pelaajaksi. Valkonen pelasi myös alle 18-vuotiaiden Ivan Hlinkan muistoturnauksessa vuonna 2010.


title: Joonas Valkonen

text: Valkonen pelasi myös World U-17 Hockey Challengessa vuonna 2010. Hän oli mukana myös alle 20-vuotiaiden ensimmäisellä MM-leirillä vuoden 2012 turnaukseen, mutta Valkonen ja maalivahti Jonathan Iilahti pudotettiin joukkueesta ensimmäisen viikon jälkeen. Valkonen putosi MM-leiriryhmästä myös vuotta myöhemmin vuoden 2013 turnaukseen.


title: Marble

text: Marble on KDE-yhteisön kehittämä karttasovellus. Se toimii virtuaalisena karttapallona, mutta karttoja voi myös tarkastella litteinä tai Mercatorin projektiona.


title: Marble

text: Marbleen voi tuoda kartta-aineistoa muun muassa OpenStreetMapistä, Wikipediasta tai KML-tiedostoina. Oletusarvoisesti asennuksessa tulee mukana kartta-aineistoa noin 10 megatavua, ja ohjelma lataa sitä verkosta lisää karttaa selatessa. Verkosta voi kuitenkin myös hakea kartat etukäteen omalle koneelle valmiiksi, mikä on järkevintä jos verkkoyhteys on hidas ja toisaalta levytila riittää.


title: Marble

text: Marble ei vaadi 3D-kiihdytystä näyttökortilta.


title: Marble

text: Marble on kirjoitettu C++-kielellä käyttäen Qt-ohjelmistokehystä.